**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Σεπτεμβρίου 2020, ημέρα Παρασκευή και ώρα 10.15΄, στην Αίθουσα συνεδριάσεων της Γερουσίας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (2η συνεδρίαση – ακρόαση εξωκοινοβουλευτικών προσώπων).

 Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους σύμφωνα με το άρθρο 38 του Κ.τ.Β., μέσω τηλεδιάσκεψης (άρθρο 38§9), οι κ.κ.: Έλενα Ριζεάκου, Πρόεδρος της Πανελλήνιας Ομοσπονδίας Ενώσεων Συντακτών (ΠΟΕΣΥ), Κωνσταντίνος Αγοραστός, Περιφερειάρχης Θεσσαλίας, Φάνης Σπανός , Περιφερειάρχης Στερεάς Ελλάδος, Κωνσταντίνος Ζυγογιάννης, Πρόεδρος του Επιμελητηρίου Καρδίτσας, Γεώργιος Καπράνας, Πρόεδρος του Εργατικού Κέντρου Καρδίτσας, Ρόδη Κράτσα - Τσαγκαροπούλου, Περιφερειάρχης Ιονίων Νήσων, Κατερίνα Μοθωναίου, Αντιπεριφερειάρχης Οικονομικών και Πολιτισμού της Περιφέρειας Ιονίων Νήσων, Ιωάννα Μαρκέτου, Σύμβουλος Αντιπεριφερειάρχη Κεφαλονιάς, Ευάγγελος Χατζηκυριάκος, Δήμαρχος Αλμυρού, Ανδρονίκη Κυριτσά, Γενική Γραμματέας Δήμου Αλμυρού, Γεώργιος Βαϊόπουλος, Πρόεδρος του Αγροτικού Συνεταιρισμού Αγελαδοτρόφων και Προβατοτρόφων Δυτικής Θεσσαλίας «Η ΛΑΖΑΡΙΝΑ», Γρηγόριος Αντωνιάδης, Πρόεδρος του Συνδέσμου Διαφημιζόμενων Ελλάδος, Γεώργιος Σιμόπουλος, Γενικός Γραμματέας της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ), Μαρία Αντωνιάδου, Πρόεδρος της Ένωσης Συντακτών Ημερήσιων Εφημερίδων Αθηνών (ΕΣΗΕΑ), Πάνος Κυριακόπουλος, Προέδρος της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ), Μάκης Εσκίογλου, Δήμαρχος Φαρσάλων και Γεράσιμος Μονιάς, Δήμαρχος Σάμης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Βολουδάκης Κωνσταντίνος - Μανούσος, Καββαδάς Αθανάσιος, Καλαφάτης Σταύρος, Καλογιάννης Σταύρος, Κεδίκογλου Συμεών (Σίμος), Δούνιοα Παναγιώτα (Νόνη), Λιβανός Παναγιώτης – Σπυρίδων (Σπήλιος), Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Ζαχαριάδης Κωνσταντίνος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Κεγκέρογλου Βασίλειος, Λαμπρούλης Γεώργιος, Βιλιάρδος Βασίλειος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις». Είμαστε στη δεύτερη συνεδρίαση, έχουμε την ακρόαση των εξωκοινοβουλευτικών προσώπων. Είναι μαζί μας και ο Υφυπουργός Οικονομικών, ο κ. Βεσυρόπουλος.

Θα ξεκινήσουμε με τους φορείς. Πρώτος είναι ο κ. Κωνσταντίνος Αγοραστός, Περιφερειάρχης Θεσσαλίας και στη συνέχεια η κυρία Έλενα Ριζεάκου, Πρόεδρος Πανελλήνιας Ομοσπονδίας Ενώσεων Συντακτών (ΠΟΕΣΥ).

Κύριε Αγοραστέ, κ. Περιφερειάρχα, καλημέρα, έχετε το λόγο για 3 λεπτά.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Περιφερειάρχης Θεσσαλίας):** Καλημέρα σας.

Εγώ, θα ήθελα, να εξειδικευτούν τα μέτρα. Δηλαδή, να δούμε το πρωτόκολλο λειτουργίας των μέτρων αυτών και είμαι συγκεκριμένος.

Όσον αφορά στα μέτρα για τις επιχειρήσεις, τα μέτρα για τις επιχειρήσεις είναι 8000 €. Πώς θα τα πάρουν τα 8.000 €; Θα γράφουν απευθείας στο OpenGov και μετά θα γίνει η εκτίμηση από τις υπηρεσίες μας βάσει των αιτήσεων, που θα κάνουν;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Αγοραστέ, συγνώμη. Εάν σας είναι εύκολο, να μιλάτε λίγο πιο μακριά από το μικρόφωνο, για να σας ακούμε πιο καθαρά παρακαλώ πολύ.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Περιφερειάρχης Θεσσαλίας):** Ένα λεπτό. Δώστε το λόγο σε κάποιον άλλον, μέχρι να μπορέσω, να συνδεθώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, να περάσουμε στην κύρια Ριζεάκου.

Κύρια Ριζεάκου, καλημέρα. Είστε στη γραμμή;

**ΈΛΕΝΑ ΡΙΖΕΑΚΟΥ (Πρόεδρος Πανελλήνιας Ομοσπονδίας Ενώσεων Συντακτών (ΠΟΕΣΥ)):** Καλημέρα σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ακούμε. Έχετε το λόγο για 3 λεπτά, κύρια Ριζεάκου.

**ΕΛΕΝΑ ΡΙΖΕΑΚΟΥ (Πρόεδρος της Πανελλήνιας Ομοσπονδίας Ενώσεων Συντακτών (ΠΟΕΣΥ)):** Ευχαριστώ πολύ, κύριε Πρόεδρε. Ως Πρόεδρος της ΠΟΕΣΥ, καταρχήν, θα ήθελα να ευχαριστήσω την Επιτροπή σας για την ευκαιρία που μας δίνετε να εκθέσουμε την άποψη ενός κλάδου που έχει πληγεί σε πολύ σημαντικό βαθμό από την οικονομική κρίση και τις συνέπειές της και συνεχίζει να πλήττεται από τα προβλήματα που θέτει πια η πανδημία για την παγκόσμια, πλέον, οικονομία. Επιτρέψτε μου να πω, ότι η περίπτωση των δημοσιογράφων είναι ένα απολύτως χαρακτηριστικό παράδειγμα των πολλαπλών επιπέδων, στα οποία η κρίση λειτούργησε και λειτουργεί σε βάρος τόσο των επιχειρήσεων τύπου όσο και των δημοσιογράφων που εργάζονται σε αυτές, αποδεικνύοντας εν τοις πράγμασι, ότι η οικονομία αποτελεί έναν αναπόσπαστο κύκλο.

Η οικονομική κατάρρευση των επιχειρήσεων οδηγεί αναπόδραστα σε μειώσεις αποδοχών των εργαζομένων, άσχημες εργασιακές συνθήκες και εν τέλει απολύσεις. Έτσι, είναι προφανές, ότι η ΠΟΕΣΥ αντιμετώπισε πάντοτε και αντιμετωπίζει θετικά τα θέματα της οικονομικής ρευστότητας που παρέχετε με οποιαδήποτε μορφή στις επιχειρήσεις των Μέσων Μαζικής Ενημέρωσης, ιδιαίτερα, σε μια εποχή που η οικονομία βρίσκεται αντιμέτωπη με έναν ακόμα δυσκολότερο και πιο ύπουλο εχθρό που είναι η πανδημία του κορωνοϊού. Σε πολλές περιπτώσεις αυτή η οικονομική παροχή πιστέψτε με μπορεί να αποτελεί πραγματικό σωσίβιο επιβίωσης, ειδικότερα για τις μικρότερες επιχειρήσεις.

Προς αυτή την κατεύθυνση κατατείνει και το γεγονός, ότι κανείς δεν μπορεί να παραβλέψει πως σε ποσοστό 2% του τζίρου των επιχειρήσεων Μέσων Μαζικής Ενημέρωσης που αναμένεται να ενισχυθούν, καθώς και το 2% της καταβαλλόμενης διαφημιστικής δαπάνης οποιουδήποτε διαφημιζόμενου αποδίδεται στον Ε.Δ.Ο.Ε.Α.Π., τον ασφαλιστικό φορέα των δημοσιογράφων. Θεσμοθέτηση σημαντικών φορολογικών ελαφρύνσεων για την ενίσχυση της διαφημιστικής δαπάνης σε μια περίοδο μεγάλης κρίσης, μας βρίσκει απολύτως σύμφωνους, διότι πρόκειται για μια απολύτως διαφανής διαδικασία, όχι μόνο υποστήριξης της λειτουργίας των ΜΜΕ, αλλά και ενίσχυσης συνολικά της οικονομικής δραστηριότητας. Πραγματικά περιμένουμε και άλλες τέτοιες πρωτοβουλίες από την Κυβέρνηση. Ωστόσο, κύριε Πρόεδρε, είμαι υποχρεωμένη να τονίσω πως για την ΠΟΕΣΥ αναγκαία προϋπόθεση οποιασδήποτε χρηματοδότησης των επιχειρήσεων ΜΜΕ είτε ευθέως, είτε μέσω διαφημιστικής δαπάνης, είτε μέσω φορολογικών και άλλων μειώσεων είναι η παράλληλη διασφάλιση των θέσεων εργασίας και των καταβαλλόμενων αποδοχών των εργαζόμενων δημοσιογράφων σ’ αυτές τις επιχειρήσεις.

Επιτρέψτε μου να πω, ότι δίχως τέτοιου είδους δικλείδες ασφαλείας, ο κίνδυνος, αυτές οι ενέσεις ρευστότητας να μην καταλήξουν τελικά στη στήριξη των ίδιων των εργαζομένων και της οικονομίας γενικά, είναι απολύτως ορατός. Εν ολίγοις, για εμάς δεν μπορεί να νοηθεί η έννοια χρηματοδότησης των ΜΜΕ χωρίς την ίδια στιγμή στο νόμο που την προβλέπει να υπάρχει διασφάλιση ενός επιπέδου προστασίας των μελών των ενώσεών μας. Στο κεφάλαιο αυτό μέχρι σήμερα δεν έχουμε, δυστυχώς, εισπράξει αντίστοιχη πρόνοια του νομοθέτη και αυτό οφείλουμε να το εντοπίσουμε ως μια εξαιρετικά σημαντική έλλειψη όλων των νομοθετικών παρεμβάσεων που αποσκοπούν στην παροχή ρευστότητας των επιχειρήσεων ΜΜΕ.

Παράλληλα, θα πρέπει να σας πω ότι φύσει και θέσει η ομοσπονδία των δημοσιογραφικών ενώσεων της χώρας υποστήριξε και υποστηρίζει με όλες της τις δυνάμεις τη διαφάνεια σε κάθε έκφανση του δημοσίου βίου, καθώς το ίδιο το δημοσιογραφικό επάγγελμα είχε ως βασικό στόχο του τη διασφάλιση της λογοδοσίας και της άσκησης κριτικής στις κάθε φορά ασκούμενες πολιτικές.

Η ανάθεση διαφημιστικών εκστρατειών, χωρίς αυτή την αναγκαία διαφάνεια και δίχως τη δυνατότητα ουσιαστικού διαλόγου και λογοδοσίας, δεν σας κρύβω ότι μας προβλημάτισε και συνεχίζει να μας προβληματίζει. Βεβαίως, είναι προφανές ότι κρίσιμο μέγεθος για την κατ’ εξαίρεση αυτή διαδικασία είναι η ταχύτητα που επιβάλλεται σε πολλά πράγματα λόγω της πανδημίας.

Την ίδια στιγμή, και δράττομαι της ευκαιρίας της σημερινής συζήτησης, να αναφερθώ σε ένα μείζον θέμα. Εκκρεμούν εδώ και καιρό οι αναγκαίες παρεμβάσεις για τα πολυαναμενόμενα μέτρα στήριξης του έντυπου τύπου. Μέχρι σήμερα, η ΠΟΕΣΥ διαπιστώνει με απογοήτευση θα έλεγα, ότι παρά το γεγονός ότι όλοι οι εμπλεκόμενοι, η Κυβέρνηση, κόμματα, η Ένωση Συντακτών και Ιδιοκτητών, συμφωνούν στη μεγάλη σημασία που έχει η στήριξη του εντύπου τύπου και κατ’ επέκταση οι εργαζόμενοι σε αυτόν, τα αναγκαία βήματα δεν έχουν γίνει, παρά τις πιέσεις μας και την αγωνία, την οποία εκφράζουμε και τις επανειλημμένες παραστάσεις και συζητήσεις μας με τον αρμόδιο Υπουργό.

Κλείνοντας, επιτρέψτε μου από το βήμα αυτό, δύο βασικά σημεία. Τη θέσπιση δέσμης μέτρων για την υποστήριξη επιχειρήσεων και εργαζομένων, στη διαφανή κατανομή των δημοσίων πόρων, στην αποτελεσματική παρέμβαση της πολιτείας σε ένα χώρο που πραγματικά χρειάζεται στήριξη περισσότερο παρά ποτέ.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς.

Παρακαλώ πολύ όλους τους προσκεκλημένους να τηρούν το χρόνο, τα τρία λεπτά. Οι προσκεκλημένοι μας σήμερα είναι πάρα πολλοί.

Το λόγο έχει ο κ. Αγοραστός για τρία λεπτά.

**ΚΩΝΣΤΑΝΤΙΝΟΣ ΑΓΟΡΑΣΤΟΣ(Περιφερειάρχης Θεσσαλίας):** Κύριε Πρόεδρε, μετά από τις καταστροφές που προκάλεσε το φυσικό φαινόμενο, που ήταν πρωτοφανές για την Περιφέρεια Θεσσαλίας και ιδιαίτερα για την Καρδίτσα, τα μέτρα είναι προς την σωστή κατεύθυνση, αλλά εμείς μεταφέρουμε και την αγωνία του κόσμου για την γρήγορη αποζημίωση και όχι την αποζημίωση μετά από ενάμιση, δύο χρόνια. Σήμερα, ήδη υπάρχει μία μεγάλη οικονομική δυσπραγία στην αγορά, οι επιχειρήσεις έπαθαν πάρα πολύ μεγάλη ζημιά και τα νοικοκυριά, αλλά και το ζωικό και φυτικό κεφάλαιο και οι υποδομές στην Περιφέρεια Θεσσαλίας και στα ορεινά και στα πεδινά.

Εκείνο το οποίο θα ήθελα είναι να δούμε το Πρωτόκολλο Ενεργειών, παραδείγματος χάρη, ξέρουμε ότι η αναστολή των φορολογικών υποχρεώσεων γίνεται εύκολα, οι αποζημιώσεις για τις πρώτες ανάγκες των νοικοκυριών για οικοσκευή με 600 ευρώ και μέχρι του ποσού 6.000 γίνεται με τη διαδικασία της εκτίμησης από τον δήμο, όμως η οικονομική ενίσχυση των 5.000 ευρώ με τη μορφή επιδόματος και 8.000 ευρώ ανά επιχείρηση που επλήγη με τη μορφή επιδόματος, πώς θα γίνει; Θα γίνει από OpenGov, μετά από εκτίμηση ή απευθείας μόλις ανοίξει το OPENGOV, μετά την ψήφιση του νομοσχεδίου; Καθώς και η επιχορήγηση των επιχειρήσεων που έχουν πληγή από θεομηνίες που είναι 30% έως 70% της ζημιάς σε κτιριακές εγκαταστάσεις, μηχανολογικό εξοπλισμό, πρώτες ύλες, εμπορεύματα, φορτηγά αυτοκίνητα δημόσιας και ιδιωτικής χρήσης, καταγεγραμμένα ως κατεστραμμένα, πώς θα γίνει; Μετά από την εκτίμηση από τα κλιμάκια της Περιφέρειας Θεσσαλίας και θα είναι επιπλέον των 8.000 ευρώ;

Ως προς τα υπόλοιπα έχουν διασαφηνισθεί. Oπωσδήποτε πρέπει να δούμε και το θέμα του ΕΛΓΑ και να δούμε μάλιστα και για τα μηχανήματα και εργαλεία και πομώνες και τα αντλητικά συγκροτήματα, τα οποία δεν δίνει αυτή τη στιγμή τη δυνατότητα ο ΕΛΓΑ στις αποζημιώσεις. Σε αυτά τα ερωτήματα θα ήθελα μια απάντηση, αν είναι δυνατόν, για να γνωρίζουμε, δηλαδή, τα 6.000 στα νοικοκυριά και 8.000 αντίστοιχα των επιχειρήσεων, θα τα πάρουν με τη διαδικασία της εκτίμησης ή αμέσως μόλις ανοίξει OpenGov, μπαίνοντας μέσα και δηλώνοντας ο καθένας τις ζημιές;

Το νομοσχέδιο κινείται προς τη σωστή κατεύθυνση και πιστεύω να έλθουν γρήγορα τα χρήματα και αυτός πρέπει να είναι ο σκοπός η ταχύτητα για αυτό και πρέπει να ενημερώσουμε με ακρίβεια το πρωτόκολλο ενεργειών που πρέπει να κάνει ο καθένας ώστε τα χρήματα να φθάσουν γρήγορα στους ανθρώπους οι οποίοι επλήγησαν.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο Περιφερειάρχης Στερεάς Ελλάδας, κ. Σπανός.

**ΦΑΝΗΣ ΣΠΑΝΟΣ(Περιφερειάρχης Στερεάς Ελλάδας):** Κύριε Πρόεδρε, καλημέρα και ευχαριστώ για την πρόσκληση. Ύστερα από τις πολύ μεγάλες καταστροφές που υπέστη ο τόπος μας, από τον «Ιανό» επλήγη κυρίως ο δήμος Λαμιέων και συνακόλουθα Μακρακώμης και Δομοκού της περιφερειακής ενότητας Φθιώτιδας στην περιφέρειά μας. Αυτή τη στιγμή υπάρχει η πραγματικότητα ότι γίνεται μια τεράστια προσπάθεια αποκατάστασης και η Κυβέρνηση έδειξε αντανακλαστικά πάνω στο ζήτημα των αποζημιώσεων. Στο νομοσχέδιο που είναι ξεκάθαρα προς την σωστή κατεύθυνση και που πιλοτικά δοκιμάστηκε με ΠΝΠ στις πρόσφατες καταστροφές της Εύβοιας, έχουμε τις εξής προσθήκες - παρατηρήσεις.

Πρώτον, αν μπορεί να υπάρξει πρόβλεψη για όλο εκείνο το κομμάτι των αγροτικών αποζημιώσεων που δεν καλύπτονται από τον μηχανισμό του ΕΛΓΑ, όπως μηχανήματα, που ανέφερε νωρίτερα και ο συνάδελφος, κ. Αγοραστός, θα προσέθετα θερμοκήπια και μια σειρά από δράσεις, τα έχουμε δώσει και στον Υπουργό τον κ. Βορίδη, είναι καταγεγραμμένα. Αυτό είναι, τη στιγμή αυτή, ένα κενό του συστήματος, αν μπορούμε να το πούμε έτσι, που χρήζει συμπλήρωσης.

 Δεύτερον, για τα 600 ευρώ που είναι το πολύ άμεσο, το πρώτο βοήθημα προς τους πολίτες, που περνάει μέσα από τους δήμους, εδώ πέρα είτε με νόμο ή έστω μια υπουργική απόφαση, θα πρέπει να υπάρξει μια ειδική ad hoc ταχύρρυθμη διαδικασία, γιατί σήμερα οι δήμοι το περνάνε μέσα από διαδικασία ενταλματοποίησης και αυτό μοιραία καθυστερεί πάρα πολύ την απόδοση, οπότε στερεί κάπως και το νόημα της πρώτης ανάσας, της πρώτης ανακούφισης.

Τρίτον, στο άρθρο 5 στην παράγραφο 1, θα θέλαμε να προσθέσουμε «την τοπική κοινότητα, του δήμου Λαμιέων, που επίσης επλήγη» και να γίνει και μια γενική προσθήκη, η οποία αφορά κυρίως στα εργασιακά ζητήματα, όπου να λέμε «να συμπεριληφθούν και οι περιοχές της Εύβοιας», δηλαδή, περιοχές του δήμου Χαλκιδαίων και του δήμου Διρφύδων Μεσσαπίων, όπως είναι οριοθετημένες από τη Διεύθυνση Αντιμετώπισης Φυσικών Καταστροφών, ούτως ώστε όσα μέτρα από αυτά που έχουμε σήμερα στο νομοσχέδιο, τα οποία δεν περιλαμβάνονται στην ΠΝΠ, κατ’ εξαίρεση για τις πλημμύρες της 9ης Αυγούστου, να περιληφθούν και αυτά. Είναι ένα πολύ μικρό μέρος, που θεωρώ ότι δεν θα έχει ιδιαίτερο δημοσιονομικό βάρος, αφορά κυρίως σε εργασιακά ζητήματα, ωστόσο, καθόσον, τα φαινόμενα υπήρξαν εξίσου έντονα και πολύ κοντινά σε χρόνο, θεωρούμε ότι είναι δίκαιο και εύλογο να γίνει και αυτή η προσθήκη.

Κατά τα λοιπά, θεωρώ ότι με την ψήφιση αυτών των μέτρων πραγματικά θα πάρουν μια ουσιαστική ανάσα σε συμπολίτες μας.

Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο Δήμαρχος Σάμης, κ. Μονιάς.

**ΓΕΡΑΣΙΜΟΣ ΜΟΝΙΑΣ(Δήμαρχος Σάμης):**Κύριε Πρόεδρε, καλημέρα σας. Ακούγομαι;

 *(Υπάρχει τεχνικό πρόβλημα στη σύνδεση)*

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Δήμαρχε, δυστυχώς δεν σας ακούμε καθαρά, συγνώμη θα χρειασθεί να διακόψουμε τη σύνδεση, θα περάσω σε έναν συνάδελφό σας και θα επανέλθουμε σε σας.

Το λόγο έχει ο Πρόεδρος Επιμελητηρίου Καρδίτσας, κ. Ζυγογιάννης.

**ΚΩΝΣΤΑΝΤΙΝΟΣ ΖΥΓΟΓΙΑΝΝΗΣ(Πρόεδρος του Επιμελητηρίου Καρδίτσας)**: Όπως είναι γνωστό, έχουμε υποστεί μεγάλες καταστροφές στο νομό Καρδίτσας από την πλημμύρα και την πρωτοφανή κακοκαιρία «Ιανός». Κατοικίες, καταστήματα, βιοτεχνίες, μεγάλες αγροτικές εκτάσεις και κτηνοτροφικές μονάδες, πλημμύρησαν και καταστράφηκαν, ενώ είχαμε την ατυχία να χάσουμε και ανθρώπινες ζωές. Οι ζημιές είναι καθολικές και για πρώτη φορά, πρωτεύουσα νομού έχει υποστεί τόσο μεγάλες σε μέγεθος, καταστροφές.

Σύμφωνα με τις πρώτες εκτιμήσεις του επιμελητηρίου, ο αριθμός των επιχειρήσεων που έχουν υποστεί ζημιά ανέρχεται στις 3.000. Καταλαβαίνετε όλοι, ότι μιλάμε για ολική καταστροφή της πόλης της Καρδίτσας και του νομού, γενικότερα. Ως πρόεδρος του θεσσαλικού επιμελητηρίου, θα ήθελα να τονίσω ότι τα ίδια προβλήματα υπάρχουν και στα Φάρσαλα. Ο Ιανός δεν χαρίστηκε στην Θεσσαλία. Όπως είπε και ο κ. Περιφερειάρχης, αυτό που πρέπει να ξεκαθαρίσουμε άμεσα και να ενημερώσουμε τον κόσμο, είναι με ποιον τρόπο θα παρθούν και οι 8.000 και οι 5.000 ευρώ, γιατί είναι πολύ σημαντικό να γνωρίζουν.

Θα ήθελα άμεσα να ολοκληρωθεί η καταγραφή των ζημιών και να αποκατασταθούν όλες οι ζημιές κατεστραμμένων επιχειρήσεων, εξοπλισμού, επαγγελματικών αυτοκινήτων, μηχανολογικού εξοπλισμού στο 100% χωρίς όρους, προϋποθέσεις και δάνεια. Η έκτακτη επιδότηση πρέπει να φτάσει στο ποσό των 20.000 ευρώ, γιατί δεν υπάρχει επιχείρηση μέσα στην Καρδίτσα, που να έχει υποστεί μικρότερη ζημιά.

Θα ήθελα άμεσα την ενεργοποίηση του ταμείου αλληλεγγύης της Ε.Ε., το Τ.Α.Ε.Ε., που δημιουργήθηκε για την αντιμετώπιση μεγάλων φυσικών καταστροφών. Επίσης, να υπάρξει άμεσα σχετική νομοθετική ρύθμιση για την μη επιβολή προστίμων σε τυχόν μελλοντικούς ελέγχους για φορολογικά στοιχεία που έχουν καταστραφεί. Να γίνει ένταξη των πληγεισών επιχειρήσεων στις ρυθμίσεις και στις οφειλές πάσης φύσεως στο δημόσιο, όπως και ένταξη στα μέτρα Covid19, όπως αυτό της επιστρεπτέας προκαταβολής. Θέλουμε πάγωμα των χρεών των επιχειρήσεων και των πληγμένων περιοχών σε εφορία, ΟΑΕΕ, ΤΕΒΕ, δήμους, χωρίς προσαυξήσεις και τόκους και νέα ρύθμιση αυτών σε 240 δόσεις. Ταυτόχρονα, πάγωμα κάθε είδους πλειστηριασμών για τις επιχειρήσεις και τους επιχειρηματίες, απαλλαγή από ΕΝΦΙΑ, φόρο εισοδήματος αλληλεγγύης, δημοτικά τέλη για τις επιχειρήσεις της περιοχής, αναστολή σφράγισης επιταγών για διάστημα τουλάχιστον έξι μηνών, επιδότηση των ασφαλιστικών εισφορών των εργαζομένων στις επιχειρήσεις, τουλάχιστον 50% για διάρκεια 1 έτος με ταυτόχρονη διατήρηση θέσεων εργασίας, δυνατότητα των επιχειρήσεων του νομού Καρδίτσας να βάλουν σε αναστολή, που νομίζω ότι το έχουμε κάνει ήδη. Απαλλαγή του ΦΠΑ για έξι μήνες, δημιουργία ακατάσχετου επαγγελματικού λογαριασμού, που είναι σημαντικό. Θέλουμε ειδικό πρόγραμμα επιδότησης. όπως θα αναφέρει και ο πρόεδρος του εργατικού κέντρου, άμεση παράταση των καταληκτικών ημερομηνιών υποβολής αιτήσεων, όπως η επιστρεπτέα προκαταβολή μισθωτήριων από το Covid19. Με δεδομένο, ότι εισερχόμαστε σε ένα νέο κύκλο ύφεσης, η καταβολή των μειωμένων ποσοστών ενοικίων σε επαγγελματικό χώρο, να παραταθεί για ακόμα ένα έτος.

Στα προγράμματα extra bonus, της μη επιστρεπτέας ύψους 30 εκατομμυρίων ευρώ, που εξήγγειλε η περιφέρεια, να δοθεί άμεση προτεραιότητα στο νομό Καρδίτσας και στην περιοχή Φαρσάλων, καθώς και διευκόλυνση για την δυνατότητα άμεσης εκταμίευσης των κονδυλίων ΕΣΠΑ, που βρίσκονται σε ώριμη φάση. Η επιστρεπτέα προκαταβολή που έλαβαν οι επιχειρήσεις του νομού Καρδίτσας, να μετατραπεί σε μη επιστρεπτέα. Όλα αυτά που έχει εξαγγείλει η κυβέρνηση, μαζί με κάποιες ακόμα παρεμβάσεις που θα μπορούσαν να γίνουν, θα μπορούσαν να οδηγήσουν την επιχειρηματική κοινότητα της περιοχής της Καρδίτσας σε ένα καλύτερο αύριο. Τα πράγματα είναι πάρα πολύ δύσκολα για την Καρδίτσα. Όταν μιλάμε για 3.000 επιχειρήσεις, μιλάμε τουλάχιστον για το 80% των επιχειρήσεων της πόλης της Καρδίτσας. Αυτό το πράγμα σε πρωτεύουσα νομού, δεν έχει ξαναγίνει. Το «Επενδύω και Επανεπενδύω» για άμεση χρηματοδότηση των επιχειρήσεων, που έχουν εγκριθεί.

Αυτό που θα ήθελα να τονίσω είναι ότι πρέπει να βρούμε τρόπο να ενισχύσουμε τις Επιτροπές Ελέγχου γιατί αν πάμε με αυτό τον ρυθμό θα μας πάρει ένα και δύο χρόνια. Οι επιχειρηματίες αν πρέπει να ανοίξουν τα μαγαζιά τους δεν μπορούν να περιμένουν τόσο.

Κύριε Πρόεδρε, κύριοι συνάδελφοι και κύριε Αντιπεριφερειάρχη σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Καπράνας.

**ΓΕΩΡΓΙΟΣ ΚΑΠΡΑΝΑΣ (Πρόεδρος Εργατικού Κέντρου Καρδίτσας):** Κύριε Πρόεδρε καλημέρα, ευχαριστούμε για την πρόσκληση να συμμετέχουμε στη Διαρκή Επιτροπή Οικονομικών Υποθέσεων, όπου συζητείται το σχέδιο νόμου του Υπουργείου Οικονομικών και περιλαμβάνει επείγουσες ρυθμίσεις για την αντιμετώπιση των συνεπειών του «Ιανού». Θέλω να σας πω ότι ο νομός Καρδίτσας και η πόλη της Καρδίτσας, βρέθηκε στο κέντρο του κυκλώνα, ο οποίος άφησε πίσω του συντρίμμια. Πέρα από τις τεράστιες καταστροφές που έχει επιφέρει σε επιχειρήσεις, σε νοικοκυριά, στο ζωικό και φυτικό κεφάλαιο, στους κτηνοτρόφους, στην απώλεια ζωών, στα γεωργικά μηχανήματα είχαμε και απώλειες ζωών, 4 ανθρώπων μας που βρέθηκαν σε λάθος σημεία.

Δεν είναι ώρα για λόγια, η Καρδίτσα αυτή τη στιγμή και σύμφωνα με τα στοιχεία να ξέρετε ότι είναι ο δεύτερος φτωχότερος νομός σε όλη την επικράτεια, είναι ένας νομός με τεράστια ανεργία και ήρθε και ο κυκλώνας να επιβαρύνει όλο αυτό το καθεστώς. Άρα, αυτή τη στιγμή η Καρδίτσα χρειάζεται άμεσα μέτρα. Δεν χρειαζόμαστε λόγια, δεν χρειαζόμαστε συμπαράσταση, χρειαζόμαστε άμεσα πρωτοβουλίες εδώ και τώρα με άμεσα μέτρα. Ποια είναι αυτά τα άμεσα μέτρα, πέρα από την άμεση αποζημίωση που δίνεται η οριζόντια αποζημίωση θεωρούμε ότι είναι ψίχουλα μπροστά στο μέγεθος των καταστροφών που έχουν πάθει τα νοικοκυριά, οι κτηνοτρόφοι, οι γεωργοί και οι χιλιάδες επιχειρήσεις της πόλης και γενικότερα του νομού. Θα πρέπει να αυξηθούν αυτά τα ποσά.

Δεύτερον, θα πρέπει τάχιστα να υπάρχει μια εξειδίκευση όλων των ζημιών ανάλογα σε κάθε επιχείρηση και να κινηθούν όλες αυτές οι γρήγορες διαδικασίες για να επανέλθουν αυτές οι επιχειρήσεις στην κανονικότητα γιατί είναι μια χρονοβόρα διαδικασία. Εάν αργήσουν να παρθούν κάποια μέτρα να ξέρετε ότι η Καρδίτσα θα είναι μια πόλη γερόντων, μια πόλη ερείπιο.

Να προχωρήσουμε σε κάποια θέματα που αφορούν το χώρο της εργασίας μιας και αυτόν εκπροσωπώ. Καταρχήν, θα πρέπει να γίνει άμεση αναστολή για όσο διάστημα χρειάζεται αυτό των επιχειρήσεων γιατί να ξέρετε ότι υπάρχουν επιχειρήσεις, οι οποίες θα χρειαστούν πολλούς μήνες για να λειτουργήσουν. Άρα, οι τρεις μήνες που δίνετε για την αναστολή των επιχειρήσεων και την επιδότηση της εργασίας, θεωρώ ότι είναι πολύ λίγο θα πρέπει να μεγαλώσει αυτό το διάστημα τουλάχιστον να γίνει ένα εξάμηνο.

Να υπάρχει επιδότηση 100% του μισθολογικού κόστους και του ονομαστικού μισθού, αλλά και των ασφαλιστικών εισφορών και όχι με το επίδομα των 534 ευρώ που προβλέπεται για τον Covid. Εδώ μιλάμε για μια εντελώς διαφορετική περίπτωση και θα πρέπει για την πληττώμενη περιοχή και τις επιχειρήσεις να το δούμε διαφορετική οπτική γωνία.

Δεύτερον, να ακυρωθούν ρητά όλες οι απολύσεις που έχουν γίνει από την επομένη της καταστροφής. Ήδη, υπάρχουν απολύσεις εργαζομένων που έχουν αναρτήσει οι επιχειρήσεις, για τις οποίες θα πρέπει να μπει μια διάταξη, η οποία να απαγορεύει ρητά τις απολύσεις από την επομένη της καταστροφής των επιχειρήσεων. Να υπάρχει ένα στοχευμένο και οργανωμένο πρόγραμμα στήριξης των επιχειρήσεων, που όμως θα είναι συνδεδεμένο άρρηκτα με τις θέσεις εργασίας και να προστατεύονται οι θέσεις εργασίας, αλλά και παράλληλα να δημιουργούν νέες θέσεις εργασίας.

Να υπάρχει ενίσχυση των δήμων με μόνιμο προσωπικό, αλλά και άμεσα με προσωπικό μέσα από το πρόγραμμα, τις λίστες του κοινωφελούς προγράμματος, για να βοηθήσουν ώστε να επανέλθει πιο γρήγορα η πόλη της Καρδίτσας και η ευρύτερη περιοχή και άλλοι δήμοι, στην κανονικότητα. Να υπάρχει άμεση αποζημίωση 100% και της απώλειας των νοικοκυριών, το ζωικό και φυτικό κεφάλαιο, αλλά και τις επιχειρήσεις. Υπάρχουν νέοι επιχειρηματίες, οι οποίοι επένδυσαν κάποια εκατομμύρια, κάποιες πολλές χιλιάδες ευρώ, έστησαν επιχειρήσεις κλείνουν μέσα σε ένα βράδυ όλα αυτά να καταρρέουν. Να υπάρχει αναστολή όλων των δανειακών υποχρεώσεων των εργαζομένων και προς το Κράτος, αλλά και των υποχρεώσεών του προς τους δήμους. Να μη γίνει καμία διακοπή ρεύματος προς τα νοικοκυριά και κανένας πλειστηριασμός κατοικίας.

Τελειώνοντας, θέλω να πω ότι θα πρέπει να ληφθούν και πιστεύω ότι θα ληφθούν σοβαρά υπόψη οι προτάσεις που έχουμε καταθέσει. Οι ενέργειες που θα κάνει το Κράτος πρέπει να είναι πολύ γρήγορες, γιατί αν πάμε σύμφωνα με τις γραφειοκρατικές διαδικασίες, τότε πολύ φοβάμαι ότι η καταστροφή θα είναι ολοσχερής και θα υπάρχει μια μη αναστρέψιμη κατάσταση.

Σας ευχαριστώ πολύ όλους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Μονιάς, Δήμαρχος Σάμης.

**ΓΕΡΑΣΙΜΟΣ ΜΟΝΙΑΣ (Δήμαρχος Σάμης)**: Καλημέρα σε όλους. Στο Δήμο της Σάμης ο κυκλώνας «Ιανός» δημιούργησε, πράγματι, βιβλικές καταστροφές σε όλη την επικράτεια του Δήμου. Τα μέρη που επλήγησαν περισσότερο ήταν η Αγία Ευφημία, η Άσσος και το Φισκάρδο. Στην Αγία Ευφημία επλήγησαν πάνω από 200 επιχειρήσεις και στην Άσσο καταστράφηκε όλη η παραλιακή ζώνη με φερτά υλικά. Εκείνο που ζητάμε είναι, πρώτον, όσον αφορά τις αποζημιώσεις και στις οικοσκευές, αλλά και στους επαγγελματίες και στους εμπόρους και ξενοδόχους, πρέπει να είναι γρήγορες, γιατί έχουν καταστραφεί ολοσχερώς. Δεν έμεινε τίποτα ούτε στις επιχειρήσεις, ούτε στα σπίτια τους. Είναι γεγονός ότι οι 5.000 και οι 8.000 είναι πολύ λίγες ώστε να τα αντικαταστήσουν σε μεγάλο βαθμό.

Ένα άλλο πρόβλημα που έχουμε εμείς ως δήμος, γιατί είμαστε νεοσύστατος και υποστελεχωμένος, ζητήσαμε από τους άλλους δήμους και από το Ελληνικό Δημόσιο να μας βοηθήσουν να στελεχώσουμε τις επιτροπές … ο δήμος μας είναι υπεύθυνος, αλλά όμως δεν υπάρχει το καθεστώς … γιατί απευθυνθήκαμε στο ….

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Δήμαρχε, δυστυχώς υπάρχει σοβαρό πρόβλημα με τον ήχο. Ούτε οι συνάδελφοι στην Επιτροπή σας ακούμε ούτε οι πρακτικογράφοι μπορούν να καταγράψουν αυτά, τα οποία λέτε.

Κύριε Δήμαρχε, προσπαθήστε να βελτιώσετε τον ήχο και θα επανέλθουμε σε εσάς.

Το λόγο έχει η Περιφερειάρχης Ιονίων Νήσων, κυρία Κράτσα.

**ΡΟΔΗ ΚΡΑΤΣΑ-ΤΣΑΓΚΑΡΟΠΟΥΛΟΥ (Περιφερειάρχης Ιονίων Νήσων):** Ευχαριστώ πολύ. Από την Κεφαλονιά, από το Αργοστόλι σας ομιλώ. Ευχαριστώ πολύ για την πρόσκληση. Είναι πολύ σημαντικό έστω στο μικρό χρονικό διάστημα μέχρι την ψήφιση του νομοσχεδίου να ανταλλάξουμε απόψεις. Είμαι σίγουρη ότι ακούστηκαν, από όσο παρακολούθησα, πολύ ενδιαφέρουσες απόψεις για τις ανάγκες τις πραγματικές της αγοράς και των συμπολιτών μας, ως φυσικά πρόσωπα που πλήττονται. Εγώ θα ήθελα να επισημάνω, κύριε Πρόεδρε, κυρίες και κύριοι, την ανάγκη να αντιμετωπιστεί ιδιαίτερα η εποχικότητα των επιχειρήσεων. Εμείς έχουμε, ως κατ’ εξοχήν τουριστικές περιοχές, μεγάλο αριθμό εποχικών επιχειρήσεων, οι οποίες επλήγησαν και κλείνουν παράλληλα. Δεν θα μείνουν στην αγορά για να συνεχίσουν με τη στήριξη που θα πάρουνε, να συνεχίσουν τη δραστηριότητά τους. Άρα, χρειάζεται μία ιδιαίτερη πρόβλεψη για τις εποχικές επιχειρήσεις. Ο Πρωθυπουργός είχε πει βέβαια προ της καταστροφής σε ανύποπτο χρόνο ότι η εποχικότητα θα αναγνωριστεί γενικώς στις επιπτώσεις της κάθε κρίσης. Ερχόμαστε, λοιπόν, τώρα εμείς με διπλή κρίση, του κορωνοϊού που έβλαψε την τουριστική μας αγορά και του «Ιανού’ που είχε αυτές τις επιπτώσεις τις γνωστές και τις οποίες ιδιαιτέρως συζητάμε σήμερα.

Επίσης, θα ήθελα να επισημάνω πώς θα αποφύγουμε τις αγκυλώσεις και τις καθυστερήσεις των αποζημιώσεων, της γραφειοκρατίας, για να φτάσουν οι αποζημιώσεις στους πολίτες που ακόμη στην Κεφαλονιά ειδικά που βρίσκομαι, ζουν οι συμπολίτες μας και υφίστανται από τις αποζημιώσεις των σεισμών του 2014. Θα ήθελα να παρακαλέσω τη νομική σύμβουλο την κυρία Μαρκέτου, αν μπορεί να μας δώσει δύο στοιχεία, τα οποία ακόμη ταλαιπωρούν την Κεφαλονιά και δεν θα πρέπει να επαναληφθούν.

**ΙΩΑΝΝΑ-ΔΙΟΝΥΣΙΑ ΜΑΡΚΕΤΟΥ (Νομική Σύμβουλος της Περιφέρειας Ιονίων Νήσων):** Καλημέρα σας. Ακόμα υπάρχει μεγάλη γραφειοκρατία -μιλάμε πάντα για τις επιχειρήσεις που είναι στην αρμοδιότητα των περιφερειών- μέχρι να φτάσουν αυτοί οι άνθρωποι να πληρωθούν. Για να σας δώσω ένα παράδειγμα ακόμα παλεύουμε για να πληρώσουμε τις πλημμύρες του 2015. Δηλαδή, το Υπουργείο Ανάπτυξης με καθυστερήσεις βέβαια, που έγιναν και από τον δικό μας φορέα, την προηγούμενη Περιφερειακή αρχή, όμως σε κάθε περίπτωση είναι μία μεγάλη γραφειοκρατική διαδικασία. Τώρα το Υπουργείο Ανάπτυξης ξαναζητάει έγραφα από τους επιχειρηματίες. Οι άνθρωποι αυτοί μπορεί να τα έχουνε φέρει στον φορέα μας τουλάχιστον τρεις-τέσσερις φορές.

Μια πρόταση που θα μπορούσαμε να κάνουμε θα ήταν ίσως να δημιουργηθεί βαθμός ζημίας, δηλαδή, αν θα μπορούσε να προβλεφθεί Α΄ βαθμός ζημίας, Β΄ βαθμός ζημίας, Γ΄ βαθμός ζημίας με ένα ποσό, με ένα ταβάνι για κάθε κατηγορία ζημίας. Οι Επιτροπές έχοντας, πλέον, συνολική εικόνα των καταγραφών που έχουν κάνει και της έκτασης των ζημιών να κατηγοριοποιούν τις επιχειρήσεις σε αυτές τις κατηγορίες Α΄, Β΄ και Γ΄ και εσείς από την πλευρά σας να έχετε βάλει ένα ταβάνι χρηματικό ποσό που μπορεί να λάβει η επιχείρηση.

Όσο μπορέσουμε να μειώσουμε τη γραφειοκρατία τόσο περισσότερο απαλύνουμε τους επιχειρηματίες.

Δεν ξέρω πώς μπορώ να βοηθήσω παραπάνω. Δηλαδή, οι επιχειρηματίες χρειάζονται τιμολόγια π.χ. εμπορευμάτων, εάν δεν έχουν να πάνε στον προμηθευτή, όπου καταλαβαίνετε ότι σε μια κατάσταση που υπάρχει αυτή τη στιγμή είναι πάρα πολύ δύσκολο. Επίσης, αποσβέσεις από τους λογιστές, άδειες.

 Τουλάχιστον, να μειώσουμε λίγο τα απαιτούμενα έγγραφα και το διαδικαστικό κομμάτι με τα Υπουργεία.

Για ό,τι άλλο χρειάζεται είμαστε στην διάθεσή σας.

**ΡΟΔΗ ΚΡΑΤΣΑ – ΤΣΑΓΚΑΡΟΠΟΥΛΟΥ (Περιφερειάρχης Ιονίων Νήσων)**: Θα ήθελα να σας μεταφέρω, κύριε Πρόεδρε και αγαπητοί συνάδελφοι, αυτή την εμπειρία διότι την βλέπω πολύ έντονη εδώ, κυρίως, στην Κεφαλονιά που επλήγη και από σεισμούς το 2014, ότι ο κόσμος δεν πιστεύει πια ότι θα γίνει κάτι. Τόσες πολλές είναι οι διαδικασίες και τα αδιέξοδα των χαμένων και κατεστραμμένων αποδεικτικών στοιχείων.

Εάν μπορούμε με κάποια ευελιξία να αντιμετωπίσουμε το ζήτημα αυτό για πιστοποιημένες περιπτώσεις ανθρώπων………..

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς, κυρία Κράτσα.

Το λόγο έχει η κυρία Κυριτσά.

**ΑΝΔΡΟΝΙΚΗ ΚΥΡΙΤΣΑ (Γενική Γραμματέα του Δήμου Αλμυρού)**: Κύριε Πρόεδρε, είμαι η Γενική Γραμματέας του Δήμου Αλμυρού και σας μιλώ εκ μέρους του κ. Χατζηκυριάκου Δημάρχου Αλμυρού που ήταν προσκεκλημένος, διότι αυτή την στιγμή είναι σε διαρκείς συσκέψεις με την Οικονομική Επιτροπή και τους αρμόδιους φορείς, προκειμένου να γίνουν όλες οι απαραίτητες διαδικασίες, γιατί έχουμε ένα πλήρως κατεστραμμένο δίκτυο στην αγροτική μας οδοποιία και ζητάει να τον συγχωρέσετε.

Νομίζω, ότι όλοι συμφωνούμε με τα όσα, ήδη, ειπώθηκαν. Η Περιφέρεια της Θεσσαλίας έχει πληγεί σχεδόν ολοκληρωτικά. Στην περιοχή μας υπάρχουν τεράστια προβλήματα στο αγροτικό δίκτυο, αλλά και στους κτηνοτρόφους και στους αγρότες μας, προβλήματα που είναι πολύ δύσκολο να αποκατασταθούν με μικρές αποζημιώσεις.

Κύριε Πρόεδρε, νομίζω ότι όλοι συμφωνούμε με τα όσα ειπώθηκαν.

Η Περιφέρεια της Θεσσαλίας έχει σχεδόν πληγεί ολοκληρωτικά.

Στην περιοχή μας. Υπάρχουν τεράστια προβλήματα στο αγροτικό δίκτυο, αλλά και στους κτηνοτρόφους και στους αγρότες μας. Προβλήματα που είναι πολύ δύσκολο να αποκατασταθούν με μικρές αποζημιώσεις.

Από εκεί και πέρα, όλα τα μέτρα βρίσκονται στη σωστή κατεύθυνση. Σημαντικό είναι οι αποφάσεις να είναι γρήγορες και λειτουργικές. Επίσης, να ληφθεί υπ’ όψιν ότι επειδή είμαστε περιφέρεια και επαρχία. Στον Δήμο έχουμε καταγράψει αρκετές περιπτώσεις ανθρώπων, οι οποίοι για το 2020, έχουν ξεκινήσει τη μόνιμη διαμονή τους στην επαρχία λόγω των συνθηκών του COVID-19 και της ανάγκης να απομακρυνθούν από τις πρωτεύουσες.

Αυτά είχα να επισημάνω.

Σας ευχαριστούμε για την όλη προσπάθεια που γίνεται από την πρώτη στιγμή, από όλους σας στο να είστε δίπλα μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει κ. Κυριακόπουλος.

 **ΠΑΝΟΣ ΚΥΡΙΑΚΟΠΟΥΛΟΣ (Πρόεδρος της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ)):** Κύριε Πρόεδρε, θα ήθελα να πω κάποιες σκέψεις, οι οποίες αφορούν έμμεσα τους ιδιωτικούς τηλεοπτικούς σταθμούς. Στο νόμο δε βλέπω άμεση συσχέτιση με τους ιδιωτικούς τηλεοπτικούς σταθμούς.

Άρα, η πρώτη διάταξη υποθέτω ότι αφορά κάποια διαφημιστική δαπάνη, η οποία θα ….. σε διάφορα δημόσια μέσα. Αυτή η συγκεκριμένη …… δαπάνη, την οποία δεν γνωρίζω ποια είναι, τι αφορά; Η συγκεκριμένη νομοθετική διάταξη αφορά διαδικαστικό θέμα. Δηλαδή, πώς θα διατεθούν; Διάβασα ότι θα διατεθούν με τη διαδικασία της διαπραγμάτευσης.

Η θέση της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ))είναι ότι οι αναθέσεις δημόσιας διαφήμισης πρέπει να γίνεται πάντα με διαφάνεια και με συγκεκριμένα κριτήρια. Για το συγκεκριμένο κριτήριο είναι ποια είναι η αποτελεσματικότητα της διαφημιστικής καμπάνιας σε σχέση με το κόστος. Οποιαδήποτε άλλη διαδικασία και οπουδήποτε άλλο κριτήριο δεν μπορούμε να το καταλάβουμε, γιατί να υπάρχει.

Για να μην υπάρχουν παρεξηγήσεις όσο αφορά την προηγούμενη διαφημιστική δαπάνη του Δημοσίου. Θα ήθελα να σημειώσω το εξής: Οι έξι αδειούχοι ιδιωτικοί τηλεοπτικοί σταθμοί πανελλήνιας εμβέλειας έλαβαν περίπου το 20% - 25% της διαφημιστικής δαπάνης έναντι του 55% που λαμβάνουν, εάν εφαρμοστούν κριτήρια αποτελεσματικότητας. Δηλαδή, αυτά που χρησιμοποιεί η ελεύθερη αγορά. Δεύτερον, το ποσό αυτό ήταν 4 εκατομμύρια ευρώ έναντι ….. περίπου εκατομμυρίων ευρώ, το οποίο οι ιδιωτικοί σταθμοί το έδωσαν δωρεάν από το Δημόσιο.

Τώρα όσο αφορά τη δεύτερη διάταξη. Η δεύτερη διάταξη αφορά κάποιες υπερεκπτώσεις - ας το πούμε έτσι - που δίνονται στις εταιρείας, οι οποίες διαφημίζονται, για να μπορέσουν να αυξήσουν τη διαφημιστική δαπάνη. Εδώ τα στοιχεία, τα οποία είναι ενδιαφέροντα, είναι τα εξής: Πρώτον, βάσει οικονομετρικών μελετών που υπάρχουν και κυρίως από την εταιρεία AIHS, η οποία είναι η μεγαλύτερη εταιρεία οικονομετρικών μελετών στον κόσμου. Υπάρχει μια σχέση μεταξύ ολικής ζήτησης και συνολικής διαφήμισης, 1 προς 18. Δηλαδή, όταν αυξάνει η συνολική διαφημιστική δαπάνη της …. κατά 1.000.000, αυξάνεται η ζήτηση κατά 8 εκατομμύρια.

Οι εταιρίες οι οποίες διαφημίζονται θα εκλάβουν το συγκεκριμένο κίνητρο. Επίσης, δεν γνωρίζουμε πώς ακριβώς θα διατεθεί αυτό το ποσό, γιατί αυτό το ποσό δεν αφορά μόνο τη τηλεόραση. Αφορά τους πάντες. Αφορά τις εφημερίδες, αφορά το διαδίκτυο και λοιπά. Αλλά όπως και να διατεθεί, θα είναι θετικό για την οικονομία, γιατί θα αυξήσει τη ζήτηση και αυτό είναι το ζητούμενο από όλους νομίζω.

Αυτά είναι τα σχόλια που έχω να κάνω. Είμαι στη διάθεσή σας, για οποιαδήποτε ερώτηση.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κύριε Πρόεδρε. Το λόγο έχει, ο κύριος Βαϊόπουλος Γεώργιος, ο οποίος είναι Πρόεδρος Αγροτικού Συνεταιρισμού Δυτικής Θεσσαλίας, «Η Λαζαρίνα». Κύριε πρόεδρε, έχετε το λόγο για τρία λεπτά.

**ΓΕΩΡΓΙΟΣ ΒΑΪΟΠΟΥΛΟΣ (Πρόεδρος Αγροτικού Συνεταιρισμού Αγελαδοτρόφων και Προβατοτρόφων Δυτικής Θεσσαλίας «Η ΛΑΖΑΡΙΝΑ»):** Καλημέρα από την όμορφη Λαζαρίνα και απ’ τον κατεστραμμένο νομό της Καρδίτσας. Καταρχάς, να ευχαριστήσω το Πρόεδρο της Επιτροπής, για τη συμμετοχή μου σήμερα εδώ στην Επιτροπή, αλλά κ. Πρόεδρε, το όνομα αγρότης - κτηνοτρόφος δεν υπάρχει στο νομοσχέδιο. Το προσπερνάμε.

Είμαι πρόεδρος του αγροτικού συνεταιρισμού αγελαδοτρόφων - προβατοτρόφων Δυτικής Θεσσαλίας. Σε μια περιοχή, που μέσα σε μία νύχτα και μια μέρα, άλλαξε όλο το τοπίο. Ένας κατεστραμμένος νομός σε όλα τα επίπεδα. Αγρότες, κτηνοτρόφοι, επιχειρηματίες, επιχειρήσεις, κατεστραμμένα χωριά, ένα τέλος. Όλα από την αρχή. Γίνεται; Πολύ δύσκολο. Γιατί φτάσαμε ως εδώ; Τι έφταιξε αλήθεια; Η πολύ βροχή λένε οι διοικούντες. Το ότι χτίζουμε μέσα στα ποτάμια και στα ρέματα, φταίει η βροχή; Μπορεί να μας πει κάποιος το σχέδιο για τα βρόχινα νερά στο νομό μας πως φεύγουν; Αναχώματα και κανάλια που γίνανε πάνω από 50 χρόνια πριν. Ένα κράτος πρέπει να σχεδιάζει, να βλέπει την επόμενη μέρα. Οι άνθρωποι της εξουσίας, πρέπει να λειτουργούν για τους πολλούς και όχι για τους λίγους. Η πολιτεία, πρέπει να προστατεύει την περιουσία των ανθρώπων και αν δεν μπορεί, πρέπει να εγκαταλείπει την εξουσία. Ένα κράτος που δεν κατάφερε να προστατεύσει την περιουσία των ανθρώπων, πρέπει να αναλάβει και την ευθύνη και να αποζημιώσει πλήρως τη περιουσία των πολιτών. Αυτό λέγετε δημοκρατία.

Ας αρχίσουμε να μιλάμε για τις ζημιές που έγιναν στο νομό μας. Πιστεύω, ότι θα αδικήσω πολλούς. Πάνω από 5.000 αιγοπρόβατα πνίγηκαν. Εκατοντάδες βοοειδή και αρκετά άλλα ζώα, όπως κυψέλες με μελίσσια. Εκτάσεις με καλλιέργειες χιλιάδες στρεμμάτων, καλαμπόκια, βαμβάκια, τριφύλλια και πολλές άλλες καλλιέργειες. Αποθηκευμένες ζωοτροφές, όπως δημητριακά. Χιλιάδες τόνοι κατεστραμμένων. Η επόμενη μέρα, είναι πολύ δύσκολη για όλους μας. Για το νομό μας, που δεν υπάρχει πλέον.

Εδώ χρειαζόμαστε γενναίες αποφάσεις, πλήρης στήριξη σε όλους. Καταγραφή ζημιάς εδώ και τώρα, για να υπάρξει η επόμενη μέρα στο νομό μας. Όλα τα ζώα και όλες οι καλλιέργειες να αποζημιωθούν βάση τη δήλωση του ΟΣΔΕ από τον ΕΛΓΑ, πλήρες με 100%. Ζωοτροφές, κτηριακές εγκαταστάσεις, εξοπλισμοί. Αποζημίωση πλήρη, 100% από το Ελληνικό δημόσιο. Να βρεθεί ο τρόπος. Ξέρουν οι διοικούντες.

Επιχειρήσεις και όλα τα χωριά που έπαθαν ζημιά και αυτά από το ελληνικό δημόσιο. Με πλήρη αποζημίωση από το ελληνικό κράτος. Όσο πιο γρήγορα γίνεται ένα σχέδιο διαχείρισης στο νομό μας, από σήμερα να το σχεδιάσουμε. Για τα βρόχινα νερά της Καρδίτσας και να πορευτούμε όλοι δυναμικά και ενωτικά για το νομό μας. Να επιλέξουμε ανθρώπους που να υπηρετούν τους πολλούς και όχι τους λίγους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε πολύ.

Το λόγο έχει ο κ. Αντωνιάδης.

**ΓΡΗΓΟΡΙΟΣ ΑΝΤΩΝΙΑΔΗΣ(Πρόεδρος Συνδέσμου Διαφημιζόμενων Ελλάδος)**: Καλημέρα σας, ως Πρόεδρος των Διαφημιζομένων Ελλάδος, θα ήθελα να σχολιάσω το άρθρο 8, που αφορά την προσαυξημένη έκπτωση διαφημιστικής δαπάνης για τα φορολογικά έτη 2020-2021. Παρότι δεν είχαμε τη δυνατότητα να επεξεργαστούμε πλήρως και σε βάθος το νομοσχέδιο αυτό, γιατί μόλις χθες ήρθε εις γνώση μας, παρόλα αυτά κάποιες πρώτες παρατηρήσεις θα μπορούσαμε να κάνουμε.

Κατ’ αρχήν ότι είναι προς θετική κατεύθυνση δεδομένου ότι από δικές μας μελέτες και μελέτες διαφημιστικών εταιρειών κάθε ένα ευρώ που επενδύεται στη διαφήμιση, έχει πολλαπλασιαστή 4. Δηλαδή, δημιουργεί 4 ευρώ στην ευρύτερη οικονομία.

Θα ήθελα να σχολιάσω δύο σημεία από το άρθρο 8. Το ένα είναι ότι έτσι όπως είναι γραμμένο, η υπαίθρια διαφήμιση, η οποία και αυτή είναι ένα μέρος της διαφημιστικής δαπάνης για κάποιες εταιρείες σημαντική, δεν λαμβάνεται. Συγκεκριμένα, στις προϋποθέσεις 1 και 2, εκεί που λέει ότι η περίπτωση β΄ «μέσα ψυχαγωγίας», θα πρέπει να προστεθεί και η παράγραφος α΄, που αφορά τη διαφήμιση. Τα σημεία 1 και 2 του άρθρου 8.

Την επόμενη παρατήρηση που δεν μπορούμε να την κατανοήσουμε, είναι ότι το έτος βάσης το 2019 υπολογίζεται όχι ως καθαρή δαπάνη της διαφήμισης, αλλά προσαυξημένη κατά τα πιστωτικά τιμολόγια. Άρα, φαίνεται εδώ λίγο οξύμωρο. Από τη μία μεριά θες να δώσεις λεφτά στην αγορά, από την άλλη μεριά αυξάνοντας την βάση, στην ουσία, κάνεις πιο δύσκολο το στόχο να έχεις αντίστοιχη ή αυξημένη διαφήμιση το 2020. Ίσως αυτό να πρέπει να το ξαναδείτε. Διότι, ο υπολογισμός των πιστωτικών τιμολογίων πάνω στη δαπάνη, αυξάνει το έτος βάσης. Άρα, γίνεται πιο δύσκολη η επίτευξη του στόχου για το 2020 και για το 2021.

 Δεν έχουμε κάποια άλλη παρατήρηση.

Ευχαριστώ πολύ για την πρόσκληση και την ευκαιρία που μας δώσατε να ακουστούν οι απόψεις μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε πολύ κύριε Αντωνιάδη.

Το λόγο έχει ο κ. Σιμόπουλος.

**ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας Ένωσης Ενημερωτικών Τηλεοράσεων Ελληνικής Περιφέρειας –ΕΕΤΕΠ):** Καλημέρα από την Περιφέρεια.

Στο παρόν νομοσχέδιο, μεταξύ άλλων, συζητάτε για την αποζημίωση των πληγέντων της Περιφέρειας από τις πρόσφατες φυσικές καταστροφές. Φαινόμενα εξωπραγματικά στην Περιφέρεια που συγκέντρωσαν όλες τις κάμερες και τους προβολείς της δημοσιότητας.

Ξέρετε, όμως, ποιες κάμερες θα παραμείνουν κοντά στους πληγέντες μέχρι να ξαναφτιάξουν τα σπίτια τους, να αποζημιωθούν για το βιος τους, να επανέλθουν στην καθημερινότητά τους, να αποκατασταθεί η επικοινωνία με τον υπόλοιπο κόσμο, να ξαναχτίσουν τα γεφύρια; Θα είναι οι κάμερες και οι δημοσιογράφοι της περιφερειακής τηλεόρασης. Θα μεταφέρουν τις αγωνίες και τα αιτήματα των κατοίκων προς τα κέντρα των αποφάσεων ......

Η σταθερή αυτή σχέση, λοιπόν, κρατάει περίπου τριάντα χρόνια και σύμφωνα με τις μετρήσεις της Nielsen δίνει στο σύνολο της περιφερειακής τηλεόρασης ποσοστό τηλεθέασης 25%, σαφώς αναντίστοιχο ποσοστό με τις 465.000 ευρώ που μοιράστηκαν 57 κανάλια από το πακέτο του κ . Πέτσα. Δηλαδή, όλη μαζί η Περιφέρεια πήρε το μισό ποσό απ΄ό,τι δόθηκε σ΄ ένα εθνικό κανάλι, που αντιστοιχεί στο 2%.

Αν υπάρξει, όπως είπα, δεύτερο πακέτο που θα μοιραστεί στους τηλεοπτικούς σταθμούς θα πρέπει να δοθεί με κριτήρια, σημαντικότερο των οποίων είναι οι θέσεις εργασίας και η διαχείρισή τους.

Ο Πρωθυπουργός παραδέχθηκε πρόσφατα στη Θεσσαλονίκη ότι μέχρι σήμερα στηρίχθηκε η ανεργία κι ότι τώρα θα προχωρήσει η κυβέρνηση στην επιδότηση της εργασίας, κάτι που εμείς ζητούσαμε από την πρώτη στιγμή. Διότι, είμαστε επιχειρήσεις που δεν μπορούν ούτε να στείλουν προσωπικό στο σπίτι με αναστολές ούτε να λειτουργούν με τετράωρο του προγράμματος «Συνεργασία». Πρέπει να εργάζονται όλοι στο 100% και να πληρώνονται στο 100% για όλους τους λόγους που προαναφέραμε. Αυτό το 30% του μισθολογικού κόστους που δίνεται τώρα μέσα από το πρόγραμμα «Συνεργασία», ούτε ευρώ παραπάνω, μπορεί να το δώσει η πολιτεία με όρους πλήρους απασχόλησης.

Στο νομοσχέδιο προβλέπεται η πριμοδότηση της επιπλέον διαφημιστικής δαπάνης επιχειρήσεων. Συμφωνούμε. Ωστόσο το μέτρο θα αφορά κυρίως μεγάλες επιχειρήσεις που διαφημίζονται σε εθνικά μέσα και έχουν τη δυνατότητα να αυξήσουν τη διαφημιστική τους δαπάνη. Οι δικοί μας πελάτες, της Περιφέρειας, έχουν να αντιμετωπίσουν αρχικά τον ειδικό φόρο του 5%, που ακριβαίνει την προβολή τους και τους αποτρέπει να επιλέξουν την περιφερειακή τηλεόραση. Επίσης, αντί να πριμοδοτείται η επιπλέον διαφήμιση, όπως λέει το σκεπτικό του παρόντος νομοσχεδίου, οι πελάτες μας τιμωρούνται από τις εφορίες με την εξαίρεση των τιμολογίων διαφήμισης αν δεν έχουν καταβάλει έναν άγνωστο και απίστευτο φόρο της τάξεως του 0,02% υπέρ κάποιας αγνώστου λειτουργικότητας αστικής εταιρίας που ελέγχει, άγνωστο πώς, τη διαφάνεια . Ο νόμος είναι ο ν.3801/2009, άρθρο 48. Έχουμε ακόμη φόρους υπέρ τρίτων που δεν ξέρουμε γιατί τους πληρώνουμε, υπέρ κινηματογράφου, υπέρ τυφλών.

Τέλος, όπως όλες οι επιχειρήσεις, ζητάμε κι εμείς βοήθεια να μειωθεί το ενοίκιο μας. Ξέρετε ποιο είναι το δικό μας ενοίκιο; Είναι το ενοίκιο στη Digea. Ζητάμε, λοιπόν, μέχρι το τέλος του έτους να παραμείνει η έκπτωση του 50% για την Digea και γι΄ αυτό που πληρώνουμε για να μας βλέπει ο κόσμος και να λειτουργούμε και να μας βλέπουν όλοι.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς πολύ τον κ. Σιμόπουλο.

Περνάμε στην κυρία Μαρία Αντωνιάδου, Πρόεδρο της Ένωσης Συντακτών Ημερήσιων Εφημερίδων Αθηνών. Κυρία Αντωνιάδου, έχετε το λόγο.

**ΜΑΡΙΑ ΑΝΤΩΝΙΑΔΟΥ (Πρόεδρος Ένωσις Συντακτών Ημερήσιων Εφημερίδων Αθηνών (ΕΣΗΕΑ)):** Σας ευχαριστώ πάρα πολύ για την πρόσκληση, κ. Πρόεδρε.

Οι σκληρές συνθήκες εργασίας που διαμορφώθηκαν την τελευταία δεκαετία στην κυριολεξία έχουν συντρίψει τους Έλληνες δημοσιογράφους. Η πανδημία επέφερε νέα προβλήματα. Οι δημοσιογράφοι βρισκόμαστε στην πρώτη γραμμή της αντιμετώπισης της πανδημίας υπηρετώντας το αγαθό της ενημέρωσης. Από την πρώτη στιγμή της διαφημιστικής εκστρατείας για τον covid-19 η ΕΣΗΕΑ ζήτησε και ζητάει πάντα διαφάνεια, ισονομία και κριτήρια κατανομής των χρημάτων που θα διατεθούν.

Ειδικά, για τα έντυπα μέσα ενημέρωσης η ΕΣΗΕΑ καταθέτει και κατέθεσε στο παρελθόν συγκεκριμένες προτάσεις κι έχει προτείνει στον Υφυπουργό, τον κ. Πέτσα συγκεκριμένο εκπρόσωπο συνάδελφό μας για την επιτροπή στήριξης των μέτρων εντύπου τύπου, που βρίσκεται υπό σύσταση. Αναμένουμε δε το συντομότερο δυνατό την έκδοση της σχετικής Υπουργικής Απόφασης για τα μέτρα ενίσχυσης του εντύπου τύπου, η οποία δυστυχώς, έχει καθυστερήσει.

Αυτή τη στιγμή, κ. Πρόεδρε και κυρίες και κύριοι βουλευτές, η Διεθνής Ομοσπονδία Δημοσιογράφων διεξαγάγει παγκόσμια καμπάνια στήριξης των δημοσιογράφων στα Μ.Μ.Ε. μέσω της ενίσχυσης της διαφημιστικής καμπάνιας για τον covid, καθώς η πανδημία έπληξε όλους, όσους υπηρετούμε την ενημέρωση.

Η κρίση του covid σύμφωνα με στοιχεία της Διεθνούς Ομοσπονδίας Δημοσιογράφων, τα οποία μόλις προχθές δημοσιοποιήθηκαν, επιτάχυνε τη μείωση των διαφημιστικών εσόδων στα μέσα ενημέρωσης κατά 20%. Μεγάλο μέρος των εσόδων δόθηκαν στους «γίγαντες» της τεχνολογίας με τη διοχέτευση δισεκατομμυρίων δολαρίων όπως η Google, αλλά δεν έφτασε ούτε ένα δολάριο στους εργαζομένους και, κυρίως, στους δημοσιογράφους που παράγουν τις ειδήσεις. Για αυτό ζητάμε και την περαιτέρω ενίσχυση μέτρων για την αντιμετώπιση του φαινομένου και την ενίσχυση του μητρώου των διαδικτυακών ενημερωτικών μέσων, το οποίο υπάρχει την τελευταία πενταετία στο Υπουργείο Ψηφιακής Πολιτικής.

Είναι χαρακτηριστικό ότι ο Αντονί Μπελανζέ, Γενικός Γραμματέας της Διεθνούς Ομοσπονδίας Δημοσιογράφων, στην οποία συμμετέχουν περισσότεροι από 600.000 δημοσιογράφοι παγκοσμίως προειδοποιεί: «Η υγειονομική κρίση που ξέσπασε έχει αυξήσει σημαντικά τις δυσκολίες, που αντιμετωπίζει ο τομέας των μέσων ενημέρωσης. Οι Κυβερνήσεις πρέπει, να αντιδράσουν αμέσως. Ο τομέας αυτός είναι κοινωνικό αγαθό και σημαντικός πυλώνας της δημοκρατίας μας, οι Κυβερνήσεις το γνωρίζουν πολύ καλά. Με την κρίση του covid οι κυβερνήσεις αναγνώρισαν την ουσιαστική βαρύτητα του τομέα της ενημέρωσης και του ρόλου των δημοσιογράφων». Σήμερα, όμως, λέει η Διεθνής Ομοσπονδία Δημοσιογράφων «δε θέλουν, να παρακολουθούν από το μπαλκόνι τους, το πλοίο να βυθίζεται».

Η Ένωση Συντακτών υπήρχε μαζί με ακόμη 94 δημοσιογραφικές ενώσεις από όλο τον κόσμο. Μόλις προχθές σε διαδικτυακή συνεδρίαση για τα μεγάλα προβλήματα που προκαλεί ο covid-19 στην ενημέρωση και, κυρίως, μέσω του διαδικτύου, όπου ακραίες φωνές εκμεταλλεύονται το γεγονός, διασπείρουν ψευδείς ειδήσεις για την πανδημία και παραπληροφορούν. Τα fake news και η παραπληροφόρηση στην πανδημία είναι μια σκληρή πραγματικότητα. Έχουμε αποφασίσει κι εμείς ως μέλη ιδρυτικά της Διεθνούς Ομοσπονδίας να συμμετέχουμε στην καμπάνια κατά της παραπληροφόρησης για τον covid.

Τέλος, θέλω, να σας ευχαριστήσω για μία ακόμη φορά, κ. Πρόεδρε και κυρίες και κύριοι Βουλευτές, γιατί μας δώσατε τη δυνατότητα, να συμμετέχουμε ως Ένωση Συντακτών Ημερησίων Εφημερίδων Αθηνών και να σας πω ότι σε λίγο για εμάς θα υπάρχει μια τηλεφωνική διάσκεψη, διότι και η τελευταία οικονομική εφημερίδα της χώρας η Ναυτεμπορική, η εφημερίδα του Τζώρτζη Αθανασιάδη περνάει σε ειδική διαχείριση. Ζούμε το δράμα αυτό τα τελευταία 5 χρόνια και, πλέον, η εφημερίδα από προχθές έχει περάσει σε ειδική διαχείριση. 48 συνάδελφοί μας βρίσκονται με τη δαμόκλειο σπάθη της απόλυσης.

Πραγματικά, σας ευχαριστώ μέσα από την καρδιά μου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, κυρία Αντωνιάδου. Το λόγο έχει, ο κ. Εσκίογλου, Δήμαρχος Φαρσάλων.

**ΜΑΚΗΣ ΕΣΚΙΟΓΛΟΥ (Δήμαρχος Φαρσάλων):** Κυρίες και κύριοι, καλημέρα σας από τα Φάρσαλα. Είμαι ο Δήμαρχος της επαρχίας Ιορδάνης Εσκίογλου. Οι ζημιές που έχουν προκληθεί στη δική μας περιοχή είναι επίσης άνευ ιστορικού προηγουμένου και θα πρέπει κανείς να ανατρέξει τουλάχιστον ένα αιώνα πίσω για να συναντήσει … Σημασία για μένα έχει η ανθρώπινη ζωή. Θα ήθελα να συλλυπηθώ την οικογένεια της εκλιπούσας από το Βασιλί Φαρσάλων.

Κυρίες και κύριοι, οι καταστροφές που ακόμη καταμετρώνται είναι πραγματικά και όχι ρητορικά ανυπολόγιστες. Περισσότερα από χίλια σπίτια έχουν υποστεί ζημιές, άνθρωποι αναγκάστηκαν να τα εγκαταλείψουν, έστω και προσωρινά, έχουν καταστραφεί ολοσχερώς 150.000 στρέμματα καλλιεργήσιμης γης, καθώς και αγροτικά μηχανήματα. Μεγάλες καταστροφές έχουν προκληθεί σε 25 ποιμνιοστάσια όπου χάθηκαν ζώα και καταστράφηκαν τρεις μεγάλες κτηνοτροφικές επιχειρήσεις, καθώς και άλλες επιχειρήσεις από διαφορετικούς παραγωγικούς τομείς. Καταλαβαίνετε, πως η ανάγκη να αποζημιωθούν αυτές οι επιχειρήσεις είναι ζωτικής σημασίας, καθώς η οικονομική ζωή της επαρχίας έχει καταρρεύσει. Μεγάλες ζημιές υπάρχουν σε τετρακόσιες αποθήκες με αποθηκευμένα γεωργικά προϊόντα τόσο στις κατασκευές όσο και στα προϊόντα. Καταστράφηκαν στο σύνολό τους όλες οι τεχνικές υποδομές υδραυλικών έργων της επαρχίας Φαρσάλων. Μιλάμε για οδοποιία, ύδρευση, γέφυρες και άλλα. Το πλέον, σημαντικό όμως, είναι ότι αυτή η κακοκαιρία ανέδειξε με τον πλέον οδυνηρό τρόπο το γεγονός πως η περιοχή μας χρειάζεται περισσότερη οχύρωση σε ότι αφορά τα αντιπλημμυρικά έργα. Χρειαζόμαστε μια επικαιροποίηση των δεδομένων, καθώς δυστυχώς η κλιματική αλλαγή είναι εδώ και πρέπει να την αντιμετωπίσουμε.

 Επίσης, θέλω να σταθώ σε ένα ακόμη πολύ σοβαρό ζήτημα που αφορά το θέμα των αποζημιώσεων. Στην επαρχία μας υπάρχουν πολλοί δημότες που, κυρίως, λόγω εργασίας έχουν μετακινηθεί σε γειτονικές πόλεις, όπως για παράδειγμα στη Λάρισα, στο Βόλο, την Καρδίτσα, τη Λαμία και αλλού. Είναι τουλάχιστον άδικο αυτοί οι άνθρωποι που έχουν τα πατρικά τους σπίτια στην επαρχία μας να μην αποζημιωθούν για τις καταστροφές λόγω του ότι τα σπίτια αυτά λογίζονται ως δεύτερη κατοικία. Νομίζω πως εδώ η πολιτεία ως έκτακτη ανάγκη οφείλει να σκύψει πάνω από το πρόβλημα με νομοθετική ρύθμιση.

 Κλείνοντας, θέλω να ευχαριστήσω τα στελέχη της Κυβέρνησης και όλους τους πολιτικούς φορείς που όλο αυτό το διάστημα μας επισκέφτηκαν και έδειξαν έμπρακτα τη συμπαράστασή τους. Θα υπενθυμίσω, όμως, αυτό που λέω πάντα, δηλαδή, ότι σε έκτακτες καταστάσεις χρειάζονται έκτακτα μέτρα. Ευελπιστώ η αποφασιστικότητα του Πρωθυπουργού και της Κυβέρνησης να ανταποκριθεί στο σύνολο των αναγκών που προκάλεσε αυτή η κακοκαιρία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς, ευχαριστούμε πολύ. Θα κάνουμε μία τελευταία προσπάθεια να συνδεθούμε με τον δήμαρχο Σάμης, μήπως είναι τώρα καλύτερη η σύνδεση και μπορέσουμε να τον ακούσουμε. Κύριε Δήμαρχε, μας ακούτε; Κύριε Μονιά; Κύριε Δήμαρχε, μας ακούτε; Δυστυχώς, η σύνδεση είναι πάρα πολύ κακή. Κύριε Δήμαρχε, δεν μπορούμε να σας ακούσουμε. Θα σας παρακαλέσω να μας στείλετε ένα υπόμνημα με τις θέσεις σας, τις οποίες θα θέσουμε υπόψη των συναδέλφων και του κυρίου Υπουργού.

 Θα κλείσουμε με τον Δήμαρχο Αλμυρού ο οποίος είναι μαζί μας. Έχει μιλήσει η Γενική Γραμματέας του Δήμου, αλλά μας ειδοποίησε, ο κύριος Δήμαρχος, ότι είναι μαζί μας. Κύριε Χατζηκυριάκο, καλημέρα. Έχετε το λόγο για δύο λεπτά.

**ΕΥΑΓΓΕΛΟΣ ΧΑΤΖΗΚΥΡΙΑΚΟΣ (Δήμαρχος Αλμυρού):** Καλημέρα, κ. Πρόεδρε, κ. Υπουργέ, κ. Βουλευτές, κ. συνάδελφοι και συνομιλητές.

Συγνώμη για την καθυστέρηση, κατανόηση υπάρχει φαντάζομαι. Επειδή, φαντάζομαι ότι όλα θα έχουν ειπωθεί και δεν θα περιγράψω τις τρομερές ζημιές στις υποδομές του δήμου, όσον αφορά την αγροτική οδοποιία, την υδροδότηση, τα προβλήματα της αποχέτευσης και κυρίως επειδή είμαστε μια αγροτική περιοχή την καταστροφή για τους αγρότες, θέλω να επισημάνω μόνο ένα σημείο. Οι ζημιές δεν μπορούν να καταγραφούν με βάσει τις ζημιές που προκλήθηκαν από έναν τόπο μόνο, διότι κάθε τόπος έχει άλλα χαρακτηριστικά.

Οι αποζημιώσεις μέσα από κρατικά μέσα, μέσα από τα ΚΟΕ, είναι συγκεκριμένες και θα προχωρήσουν και προχωράνε. Το επιπλέον πρόβλημα που έχουμε εμείς είναι ότι μετά τις έντονες βροχοπτώσεις και τις πλημμύρες που σημειώθηκαν και την καταστροφή της παραγωγής και των καλλιεργειών, είναι ότι ο Αλμυρός είναι μια ημιορεινή περιοχή και έχει πάρα πολλά προβλήματα με τις έγγειες βελτιώσεις και τις υποδομές των αγροτών, όπως είναι οι γεωτρήσεις, οι ηλεκτροδοτήσεις των γεωτρήσεων, τα γεωργικά μηχανήματα και κυρίως, όσον αφορά το έγγειο κεφάλαιο.

Αυτή τη στιγμή έχουν καταστραφεί ή έχουν εξαφανιστεί αγροτεμάχια και έχουν γεμίσει με φερτές ύλες και δεν θα μπορέσουν να τα καλλιεργήσουν οι αγρότες. Η ζημιά τους δεν θα είναι μόνο για φέτος, αλλά για τα επόμενα τρία χρόνια δεν θα μπορούν να μπουν στις καλλιέργειές τους. Άρα, είναι μια ιδιαίτερη περίπτωση την οποία πρέπει να αντιμετωπίσουμε, διότι η ζημιά των συγκεκριμένων αγροτών θα πάει σε βάθος τριετίας και χρειάζονται πολλά, μα πολλά έξοδα για να έρθουν στην προτέρα κατάσταση.

Δεν θέλω να μπω σε λεπτομέρειες. Οι ζημιές είναι τεράστιες. Για να βρεθούμε στην προτέρα κατάσταση θέλει βάθος χρόνου. Ευτυχώς εμείς δεν θρηνήσαμε ζωές και η συνεργασία με την Περιφέρεια ήταν άψογη εκείνο το βράδυ. Λειτουργήσαμε και πήγαμε την επόμενη μέρα και καταγράφαμε ζημιές. Όμως, κάθε μέρα οι ζημιές μεγαλώνουν. Όσο προχωράμε και μεγαλώνουν, στους κτηνοτρόφους, στις υποδομές του Δήμου και στους αγρότες.

Θεωρώ ότι αν μπορέσουμε να λύσουμε το πρόβλημα κυρίως του Δήμου, που το παλεύουμε εμείς μόνοι μας, αλλά κυρίως των αγροτών σε αυτή τη δύσκολη κατάσταση, τουλάχιστον για τις έγγειες βελτιώσεις στα αγροτεμάχια τους να δοθεί μια ιδιαιτερότητα. Γιατί αλλού μπορεί να μην υπάρχει μόνο η παραγωγή, αλλά εδώ είναι μια μεγάλη καταστροφή, το τονίζω ξανά και συγγνώμη που το επαναλαμβάνω, όσον αφορά τα εδάφη. Έχουν εξαφανιστεί εδάφη, έχουν εξαφανιστεί αγροτεμάχια και δεν μπορούν να καλλιεργήσουν οι αγρότες. Υπάρχουν μόνο βράχια.

 Ευχαριστώ πάρα πολύ γι’ αυτή τη συνεδρίαση, που μας δίνεται η δυνατότητα να ακουστεί η φωνή μας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βολουδάκης Κωνσταντίνος - Μανούσος, Βούλτεψη Σοφία, Καππάτος Παναγής, Καββαδάς Αθανάσιος, Καλαφάτης Σταύρος, Καλογιάννης Σταύρος, Κεδίκογλου Συμεών (Σίμος), Δούνια Παναγιώτα (Νόνη), Λιβανός Παναγιώτης – Σπυρίδων (Σπήλιος), Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Κεγκέρογλου Βασίλειος, Λαμπρούλης Γεώργιος, Βιλιάρδος Βασίλειος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς κ. Δήμαρχε. Καλό κουράγιο, καλή δύναμη σε όλους σας, γιατί όντως είναι δύσκολες οι στιγμές για τις πληττόμενες περιοχές.

Θα περάσουμε στους Εισηγητές, οι οποίοι θα μπορούν να τοποθετηθούν και να ρωτήσουν τους προσκεκλημένους. Θέλω να σας ενημερώσω ότι, δεκατέσσερις εκπρόσωποι φορέων τοποθετήθηκαν στην Επιτροπή. Είχαμε καλέσει και άλλους τρεις, οι οποίοι για διάφορους λόγους δεν μπόρεσαν να είναι μαζί μας σήμερα.

Το λόγο έχει η κυρία Σοφία Βούλτεψη, Εισηγήτρια της Πλειοψηφίας.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Κύριε Πρόεδρε, ευχαριστώ.

Θέλω κι εγώ εκ μέρους της Ν.Δ. να ευχαριστήσω τους προσκεκλημένους μας για την παρουσία τους, τις απόψεις τους που καταγράφηκαν. Είναι, δυστυχώς, δύσκολη η επικοινωνία με την τηλεδιάσκεψη. Ελπίζουμε όλοι να επιστρέψουμε στην κανονική μας ζωή, για να μπορούμε να συναντιόμαστε από κοντά. Επομένως, δεν θέλω να ταλαιπωρήσω άλλο τον κόσμο. Τα έχουμε καταγράψει όλα. Όσα δεν έχουμε καταγράψει και δεν έχουμε καταφέρει να ακούσουμε, θα έρθουν, φαντάζομαι, με σημειώματα. Ο Υπουργός επίσης έχει καταγράψει πολλά. Θα τα λάβουμε υπόψη μας στις επόμενες συνεδριάσεις μας και προφανώς και σε επόμενα νομοσχέδια.

 Απλώς, να σημειώσω, ότι ο Υπουργός, κ. Σταϊκούρας έχει πει ότι θα δοθούν όλες οι αποζημιώσεις από τον ΕΛΓΑ και τα ποσά, τα οποία συνήθως δεν δικαιολογούνται. Ευχαριστώ πολύ όλους και τους χαιρετώ, τους εύχομαι καλή δύναμη στις δύσκολες ώρες. Πιστεύω, ότι θα τα καταφέρουν, γιατί είναι άξιοι άνθρωποι.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Ευχαριστούμε πολύ την κυρία Βούλτεψη.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ(Εισηγήτρια της Μειοψηφίας)**: Θέλω και εγώ να ευχαριστήσω τους συμμετέχοντες φορείς στη σημερινή μας συζήτηση, εκ μέρους της αξιωματικής αντιπολίτευσης, του ΣΥΡΙΖΑ και θα ήθελα όμως, να θέσω και κάποια ερωτήματα.

Κατ’ αρχήν, θα ήθελα να ρωτήσω τους κ.κ. περιφερειάρχες, σχετικά με την αναφορά του κυρίου Σταϊκούρα χθες στην Επιτροπή για τα 27,9 εκατομμύρια ευρώ για υποδομές. Θα ήθελα να μου πούνε - επειδή εμείς βλέπουμε ότι η κλιματική αλλαγή είναι μια πραγματικότητα - αν τα 27,9 εκατομμύρια, τα οποία εξήγγειλε, επαρκούνε και φυσικά, αν είναι μόνο για την αρχή, για να μπορέσει να γίνει η προσβασιμότητα. Από εκεί και μετά, ποιος ο σχεδιασμός των περιφερειών, προκειμένου να μην αντιμετωπίσουμε τέτοιου είδους προβλήματα στο επόμενο διάστημα και στο χειμώνα, βέβαια, που έρχεται πάρα πολύ γρήγορα και τι θα προτείνανε; Αν θα προτείνανε κάποια άλλη χρηματοδότηση ή κάποια άλλα νομοθετήματα, κάποιες άλλες νομοθετικές ρυθμίσεις, προκειμένου να θωρακιστούν οι περιφέρειες μας, για να μην αντιμετωπίσουμε πάλι τα προβλήματα.

Μια δεύτερη ερώτηση, θα ήθελα να κάνω στην κυρία Αντωνιάδου Μαρία, πρόεδρο της ΕΣΗΕΑ, σχετικά με το άρθρο 11 «κατεπείγουσες διατάξεις για την ενημέρωση του κοινού για θέματα προστασίας της δημόσιας υγείας». Τι προτείνετε; Κάποια έντυπα και site, τα οποία αποκλείστηκαν από τη λίστα το προηγούμενο διάστημα, δεν έχουμε κάποιο κοινό για να ενημερώσουνε και να προστατευθεί η δημόσια υγεία; Ποια είναι η πρόταση της ΕΣΗΕΑ, προκειμένου να δοθούν σε όλα τα μέσα και βέβαια με ποια κριτήρια και αν συμφωνείτε με την άποψη της κυρίας Ριζεάκου, η οποία δήλωσε ότι προϋπόθεση για όλες τις χρηματοδοτήσεις είναι η διασφάλιση θέσεων εργασίας.

Αν μου επιτρέπετε, θα ήθελα να κάνω μία ερώτηση, στον κ. Βαϊόπουλο. Υπήρχαν αποθηκευμένες ζωοτροφές και εφόδια, μέσα στις αποθήκες. Σχετικά με την πρότασή σας για τις αποζημιώσεις, που πρέπει να γίνουν, έχετε κάτι συγκεκριμένο που ζητάτε για την αποζημίωση εκτός από το ζωικό κεφάλαιο ή το φυτικό, το οποίο πρέπει να αποζημιωθεί από τον ΕΛΓΑ και με τον τρόπο που είπατε; Όσον αφορά για όλα τα υπόλοιπα, προτείνετε κάτι; Από εμάς τουλάχιστον υπήρχε μια εμπειρία από το 2018 με την κυβέρνηση του ΣΥΡΙΖΑ. Σας καλύπτει αυτό; Έχετε να προτείνετε κάτι άλλο;

Επίσης, μια τελευταία ερώτηση στον κύριο Ζυγογιάννη, όπως επίσης και σε όλους τους υπόλοιπους παραγωγικούς φορείς. Το μέτρο για τις υπερ - αποσβέσεις των διαφημίσεων, που συμπεριλαμβάνονται στο νομοσχέδιο, είναι σημαντικό μέτρο για την ανάπτυξη των επιχειρήσεων της περιοχής τους; Βέβαια, υπάρχει ένα ζήτημα, ότι αυτή τη στιγμή είναι οι επιχειρήσεις σε πάρα πολύ άσχημη κατάσταση λόγω των πλημμυρών, αλλά πιθανόν να μπορούσε να μας πει την άποψή του, ακόμη και στην περίπτωση που δεν θα είχαν πληγεί από την κακοκαιρία.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του ΚΙΝΑΛ)**: Έχει προκύψει, από την χθεσινή συζήτηση, η άμεση ανάγκη μετά την οριζόντια στήριξη με τις 5.000 και τις 8.000, να υπάρξει εξατομίκευση των ζημιών, γιατί ποικίλουν και για τους επιχειρηματίες και για τα σπίτια και για τους αγρότες. Θα ήθελα, να δω ποια είναι η πρόταση των αντίστοιχων φορέων, για τον τρόπο που θα γίνει γρήγορα και δίκαια αυτή η εξατομίκευση. Υπάρχει ένα θέμα με τις 8.000 ευρώ, αν αφορούν τους αγρότες, τις αγροτικές εκμεταλλεύσεις, που περιμένουν να απαντηθεί από τους Υπουργούς.

 Θα ήθελα να ρωτήσω τον κύριο Βαίοπουλο, εάν με την κατάσταση στην οποία έχουμε σήμερα θεωρεί ότι μπορούν να γίνουν γρήγορα εξατομικεύσεις ζημιών όταν μόνο και μόνο τα νερά για να φύγουν θα χρειαστεί ένα μεγάλο διάστημα για να μπορέσουν να πάνε κλιμάκια του ΕΛΓΑ ή άλλων υπηρεσιών. Αν μπορεί να γίνει μια οριζόντια αποτίμηση της ζημιάς 100% είναι για όλους με βάση τα στοιχεία του ΟΣΔΕ και τα άλλα στοιχεία που ήδη κατέχει το κράτος. Και αν στις 8.000 έχει την εντύπωση ότι είναι μέσα και οι αγροτικές εκμεταλλεύσεις και εγκατάσταση ή όχι εάν έχει αυτήν την πληροφόρηση.

Το δεύτερο που θέλω να ρωτήσω τον εκπρόσωπο των εργαζομένων του εργατικού κέντρου Καρδίτσας ή και των άλλων εργατικών κέντρων που έχουν κληθεί, εάν έχουν παρατηρήσει φαινόμενα από την ημέρα της πλημμύρας των φαινομένων μέχρι σήμερα που έχουν υπάρξει απολύσεις ούτως ώστε να ζητήσουμε από τον Υπουργό Εργασίας να συμπεριλάβει μία ρύθμιση, μία παράγραφο στη ρύθμιση τη σχετική με την αναστολή που να λέει ότι ακυρώνονται όλες οι απολύσεις που έχουν γίνει στις περιοχές αυτές τις πληγείσες περιοχές από την ημέρα των φαινομένων μέχρι τη δημοσίευση του νόμου. Χρειάζεται αυτή η ρύθμιση να προστεθεί αν έχουν υπάρξει απολύσεις να αναιρεθούν.

Και βέβαια, όλους ρωτάω εάν εκτός την αναστολή των φορολογικών υποχρεώσεων που ανακοίνωσε η κυβέρνηση, νομίζετε ότι πρέπει να γίνει αναστολή ασφαλιστικών υποχρεώσεων, δανειακών υποχρεώσεων αλλά και υποχρεώσεων προς νομικά πρόσωπα του δημοσίου και τους δήμους για όλο το επόμενο διάστημα. Τέλος, για τον εκπρόσωπο των τηλεοπτικών σταθμών Περιφέρειας εγώ κατέθεσα χθες κύριε Σιμόπουλου ένα πλαίσιο κριτηρίων αντικειμενικών κατά την άποψή μου για την κατανομή συμπεριέλαβαν και το 30% που προβλέπει το νόμος και τον αριθμό των εργαζομένων, και την τηλεθέαση, κυκλοφορία και τα άλλα κριτήρια. Πέραν αυτών εσείς πως θεωρείται ότι υπάρχει ασφαλιστική δικλείδα για διαφάνεια και εγγύηση ούτως ώστε να μην έχουμε τα αντίστοιχα φαινόμενα της πρώτης κατανομής, να διορθωθούν δηλαδή τα κακώς κείμενα της πρώτης κατανομής, με ποιον τρόπο με ποια διαδικασία ακριβώς βλέπετε να γίνει αυτή η αναγκαία κατά τα άλλα στήριξη των μέσων, προκειμένου να ενημερώσουν για τον COVID και τα υπόλοιπα. Και αν το 2 τοις χιλίοις θεωρείτε ότι πρέπει να καταργηθεί επιτέλους διότι δεν έχει κανένα νόημα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Δεν έχω πολλά να πω εκ μέρους της Ελληνικής Λύσης θα ήθελα να ευχαριστήσω όλους τους φορείς που συμμετείχαν και να ευχηθώ καλή δύναμη σε όλους τους πληγέντες. Πράγματι ήταν μια πολύ μεγάλη καταστροφή απ’ ότι ακούσαμε και από τους φορείς, στην οποία θα έπρεπε να ληφθούν τα κατάλληλα μέτρα. Ελπίζουμε πάντως το κράτος να σταθεί στο ύψος του αυτή τη φορά και ιδίως να μην καθυστερήσουν οι πληρωμές των όποιων αποζημιώσεων όπως στην περίπτωση της Εύβοιας.

Ήταν εντυπωσιακή πάντως η κατάρρευση των δημοσίων υποδομών όπως και της καινούργιας Ε65 της Τέρνα τεκμηριώνοντας πως η κατασκευή ήταν άσχημη παρά το τεράστιο κόστος της. Ελπίζουμε να αναζητηθούν ευθύνες στη συγκεκριμένη περίπτωση αλλά και σχετικά με όλες τις άλλες υποδομές που καταστράφηκαν από την πλημμύρα. Επίσης ήταν εντυπωσιακή η κατάρρευση της σιδηροδρομικής σήραγγας του Όθρυος της ΑΚΤΩΡ. Όλες αυτές οι τεχνικές εταιρείες, δυστυχώς, δεν κάνουν τη δουλειά για την οποία πληρώνονται από το κράτος και απ’ ότι φαίνεται δεν γίνεται ο απαραίτητος έλεγχος. Τέτοιου είδους ζημίες τεκμηριώνουν ότι πράγματι δεν ελέγχονται σωστά όλες τις κατασκευές από το κράτος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε. Προς τον κύριο Κυριακόπουλο, τον Πρόεδρο της Ένωσης Ιδιωτικών Τηλεοπτικών Σταθμών, το ερώτημα είναι πώς εξηγείτε την εντυπωσιακή υποβάθμιση της παρουσίασης των πλημμυρών και των καταστροφών από τα μεγάλα ιδιωτικά κανάλια για πάρα πολύ χρονικό διάστημα, ίσως μέχρι τη λήψη μέτρων από την Κυβέρνηση, καθώς πάρα πολλοί πολίτες με προσέγγισαν και εμένα και μου είπανε «είναι εντυπωσιακό, είναι σαν να μην έγινε τίποτα και πηγαίνουμε και μαθαίνουμε από τα μέσα κοινωνικής δικτύωσης ότι έχει μεγάλη ζημιά». Δεύτερον, πώς σχολιάζετε την απόφαση του ΕΣΡ να μην εξετάζει πλέον την αναλογική διανομή του χρόνου στα κόμματα; Το ρωτάω γιατί, πραγματικά, παρατηρούμε ότι εδώ και πάρα πολλούς μήνες κόμματα όπως το ΜέΡΑ25, αλλά και το ΚΚΕ, είναι εξαφανισμένα από τα μεγάλα ιδιωτικά κανάλια. Δεν υπάρχει καμιά παρουσίαση. Θα ήθελα παρακαλώ το σχόλιό σας για αυτό.

Για τον κύριο Καπράνα, τον Πρόεδρο του Εργατικού Κέντρου Καρδίτσας, αν θέλετε να εξειδικεύσετε λίγο περαιτέρω τι θα ήταν η ορθή αποζημίωση για τους εργαζόμενους για εσάς. Επίσης, για τον Πρόεδρο της Ένωσης Συντακτών Ημερησίων Εφημερίδων, αν μπορείτε να είστε λίγο πιο αναλυτικός για το πώς θα έπρεπε να δίδεται η χρηματοδότηση για να υπάρχει διαφάνεια και να εγγυηθεί το δημόσιο αγαθό της ενημέρωσης χωρίς μεροληψία.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Γκιόλας.

**ΙΩΑΝΝΗΣ ΓΚΙΟΛΑΣ**: Από όσο μπόρεσα να ακούσω, γιατί τα δίκτυα πράγματι δεν βοηθούσαν ιδιαίτερα, για αυτό τουλάχιστον θα ήθελα να απευθυνθώ και να κάνω ερωτήσεις στον κ. Αγοραστό στον Περιφερειάρχη Θεσσαλίας. Κατάλαβα εμμέσως ότι γνωρίζει καλώς ότι οι ζημιές σε επιχειρήσεις και σε γεωργικές κτηνοτροφικές εγκαταστάσεις έχουν υπερβεί κατά πολύ τις 8.000 ευρώ, αυτή δηλαδή την αποζημίωση που σκέφτεται και έχει εξαγγείλει η Κυβέρνηση ότι θα δώσει. Κατάλαβα, λοιπόν, ότι εσείς υιοθετείτε και έχετε άποψη προσωπική και επιτόπια, ότι υπάρχουν, πράγματι, και έτσι τουλάχιστον έχουμε δει και έχουμε διαβλέψει και μέσα στην πόλη της Καρδίτσας, αλλά και σε άλλες περιοχές. Μίλησα και για γεωργικές και κτηνοτροφικές εγκαταστάσεις κατεστραμμένες κυριολεκτικά. Πρώτον, αν θεωρείτε ότι πρέπει να καλυφθούν αυτές οι ανάγκες, κύριε Περιφερειάρχα και, δεύτερον, ποια θα είναι τα κριτήρια και πώς θα γίνει στάθμιση και η καταμέτρηση αυτών των ζημιών, ώστε, πράγματι, να αποδοθεί και να επανορθωθεί η ζημιά την οποία έχουν υποστεί.

Μια δεύτερη ερώτηση. Ψάχνοντας στο διαδίκτυο είδα ότι, ειδικά για αυτήν την «κατάρα» του ποταμού Παμίσου εντός του Μουζακίου, «κατάρα» έτσι όπως δυστυχώς πνίξαμε τα ποτάμια. Πνίγηκαν τα ποτάμια από τις άφρονες πολιτικές πολλών ετών και δεκαετιών πριν είναι. Υπήρχε, λοιπόν, μελέτη από το περιφερειακό συμβούλιο στις 28/11/2016 εγκεκριμένη, που ελάμβανε μέτρα για την αποφυγή πλημμύρας στην κοίτη του ποταμού Παμίσου από την παλαιά γέφυρα και για 926 μέτρα στις εγκαταστάσεις της ΔΕΗ. Έχει προχωρήσει αυτό το έργο και, αν όχι, γιατί;

Μία ερώτηση στον Δήμαρχο Αλμυρού. Ρωτάω κυρίως από αυτούς που κατάφερα τελικά να ακούσω. Ο κύριος Χατζηκυριάκος μπορεί να μας πει για μία τάξη μεγέθους των ποσών που χρειάζονται για να αποκατασταθούν οι υποδομές στο Δήμο σας, κύριε Δήμαρχε, συγκεκριμένα; Επειδή έχω ακούσει και για ένα ειδικότερο θέμα ύδρευσης, έχει αποκατασταθεί η ύδρευση στην πόλη σας και στις τοπικές κοινότητες; Τι ποσά θα απαιτηθούν για την αποκατάσταση των ζημιών των υποδομών στο δικό σας Δήμο, ενόψει ότι όλο το ποσό, δηλαδή, που θα διατεθεί, από ό,τι ακούστηκε από τον κύριο Σταϊκούρα χθες, είναι 27,9 εκατομμύρια για όλες τις πληγείσες περιοχές; Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Κύριε Πρόεδρε, το ένα θέμα που θέλω να θέσω είναι προς τον κύριο Βαγιόπουλο ερώτηση, αν κατά τη γνώμη του χρειάζεται ρύθμιση ή απόφαση, ούτως ώστε να αποδοθούν οι συνδεδεμένες κυρίως ενισχύσεις, ανεξάρτητα από τη ζημιά και τη μείωση του φυτικού ή ζωικού κεφαλαίου για την φετινή τουλάχιστον χρόνια, προκειμένου να μην έχουμε απώλεια ενισχύσεων για τους παραγωγούς. Αν χρειάζεται τέτοια απόφαση για τον ΟΠΕΚΕΠΕ.

Δεύτερο, γνωρίζουμε ότι η αρμοδιότητα για την καταγραφή και εξατομίκευση των ζημιών στις επιχειρήσεις είναι των περιφερειών και για τις ζημιές στα σπίτια είναι των δήμων. Εάν έχει υπάρξει η ανάλογη προετοιμασία να προχωρούν και οι περιφερειάρχες έχουν σχέδιο με τα αντιπλημμυρικά; Υπάρχουν έργα που χρειάζονται χρηματοδότηση, γιατί καθυστερούν χρόνια οι μελέτες οι υπάρχουσες και αναγκαία έργα; Να ζητήσουμε από το Υπουργείο να χρηματοδοτήσει τις περιφέρειες, να κάνουν αυτά τα αναγκαία έργα, αν υπάρχουν.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Θα ήθελα να κάνω μία ερώτηση ακόμα στον κύριο Βαγιόπουλο. Υπήρχαν εξαγγελίες ότι τα τέλη εκτιμήσεων θα συμψηφίζονταν με τις αποζημιώσεις και παρ’ όλη την εξαγγελία, όταν οι κτηνοτρόφοι ή οι αγρότες πήγαιναν στον ΕΛΓΑ για να κάνουν την αίτηση, τους ζητούσαν τα τέλη εκτιμήσεων. Αν ισχύει αυτό, αν γίνεται πραγματικά και τώρα που κάνουνε τις αιτήσεις, αν έχει λυθεί το πρόβλημα, ή αν τους λένε ότι πρέπει να γίνει κάποια νομοθετική ρύθμιση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Το λόγο έχει ο κ. Αγοραστός.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Περιφερειάρχης Θεσσαλίας):** Εμάς το Υπουργείο μας έχει δώσει 3,5 εκατομμύρια, τα οποία είναι για τις πρώτες ανάγκες και σύμφωνα με την συζήτηση που κάναμε με τον κ. Πρωθυπουργό, καταγράφουμε τις ανάγκες, κάνουμε τα τεχνικά δελτία και ζητάμε τα χρήματα. Στην Περιφέρεια Θεσσαλίας θα απαιτηθούν για την αποκατάσταση των ζημιών πάνω από 100 εκατομμύρια, εγώ τα υπολογίζω στα 150 εκατομμύρια. Ήδη έχουμε κάνει την αποτύπωση στην Μαγνησία. Στη Μαγνησία χρειαζόμαστε 20 εκατομμύρια αυτή τη στιγμή, στην Περιφερειακή Ενότητα Καρδίτσας πολύ περισσότερα. Δεν έχουμε κάνει την πλήρη καταγραφή, γιατί είναι μεγάλη η περίμετρος των ζημιών που πρέπει να κάνουμε. Επιχειρούμε αυτή τη στιγμή με 250 μηχανήματα σε όλη τη Θεσσαλία. Τα 150 μηχανήματα βρίσκονται στην Περιφερειακή Ενότητα Καρδίτσας. Στο Μουζάκι έχουμε αποκαταστήσει τη γέφυρα την κεντρική, όποτε πηγαίνουμε με γρήγορους ρυθμούς, άρα δώσαμε την αποκατάσταση και στις άλλες δύο, στο Μπαλάνου κάνουμε διπλά μία προσωρινή καλή κατασκευή, για να γίνει η προσπελασιμότητα. Μόλις υποχωρήσουν τα νερά θα είμαστε έτοιμοι σε δύο εβδομάδες και στην Γέφυρα Καραϊσκάκη με το στρατό, ο οποίος επιχειρεί με 18 μηχανήματα στην Περιφερειακή Ενότητα Καρδίτσας, θα κατασκευάσουν μία … Άρα, τα 3,5 εκατομμύρια δεν φτάνουν ούτε για τη μέχρι σήμερα επιχείρηση την οποία κάνουμε.

Θέλω να σας πω ότι και επιστρατεύσαμε με τον κύριο Χαρδαλιά ελικόπτερο όπου κάναμε διασώσεις και μεταφέραμε κόσμο από την Οξυά και μεταφέραμε τρόφιμα και πολλά φάρμακα στην περιοχή, όπου χρειαζόταν. Έχουμε συνεργασία με τους δημάρχους. Δίνουμε φαγητό και νερά εκεί που χρειάζεται. Το θέμα των αντιπλημμυρικών δεν είναι μόνο στον Πάμισο, γιατί όλα τα ποτάμια συστήματα ενώνονται. Ο Πάμισος ενώνεται με τον Πηνειό, ενώνεται με τον Ενιπέα, ενώνεται με τον Καράμπαλη, ενώνεται με τον Καλέντζη. Έχουμε κάνει 117 αντιπλημμυρικά έργα τα τελευταία χρόνια, που στοίχισαν 210 εκατομμύρια ευρώ. Δεν φτάνουν, όμως, αυτά.

Υπάρχουν μεγάλα έργα τα οποία έχει το Υπουργείο και εμείς τα έχουμε προτείνει και στο Ταμείο Ανασυγκράτησης, όπου τα έργα αυτά είναι το φράγμα στο Μουζάκι, το φράγμα στη Πύλη, το φράγμα στο Νεραϊδοχώρι που πρέπει να γίνουν όσο το δυνατό γρηγορότερα. Παράλληλα, ο Υπουργός ο Κώστας ο Καραμανλής έχει ανακοινώσει παρεμβάσεις στον Πάμισο, στον Ιταλικό και στον Καλέντζη για οριοθέτηση και μελέτες με fast truck διαδικασίες ύψους 120 εκατομμυρίων για να ολοκληρωθούν κάποια έργα αντιπλημμυρικά.

Εμείς έχουμε κάνει έργα αντιπλημμυρικά και στον Πάμισο και στον Ενιπέα και σε διάφορα σημεία του ποταμού και στον Πλωχό, και στο Πέτρινο και στη Μαγούλα και στην Κυρτώνη και στη Μαγουλίτσα και στη Γελάνθη και στο Μουζάκι κατάντι της γέφυρας, γιατί στα έργα τα αντιπλημμυρικά πάνε από κατάντι προς ανάντι, πάνε από κάτω προς τα πάνω και προχωράμε προς αυτή την κατεύθυνση.

Εδώ θεωρώ, ότι πρέπει να δούμε και τους χώρους ανάσχεσης των ποταμών, γιατί οι χώροι ανάσχεση των ποταμών σε πολλές περιπτώσεις είναι χτισμένοι και αυτό δημιουργεί προβλήματα στη διαδικασία της αντιπλημμυρικής θωράκισης. Δηλαδή, εκεί που πάμε να σηκώσουμε ένα ανάχωμα παραπάνω βγαίνουν οι κάτοικοι και λένε «εδώ έχουμε σπίτια και άμα μπροστοσηκώσεις θα πνιγούμε» και τα σπίτια αυτά έχουν κτιστεί σε παραποτάμιες περιοχές που είναι χώροι ανάσχεσης.

Εδώ πέρα η Πολεοδομία, η Κτηματική Υπηρεσία του Δημοσίου πρέπει να αναλάβει υπηρεσία, πρέπει να κάνει το καθήκον της. Ο Καράμπαλης και ο Καλέντζης και ο Ενιπέας και ο Πάμισος δεν έσπασε στα αναχώματα μέσα στην Καρδίτσα. Τα αναχώματα άντεξαν και όχι μόνο άντεξαν, εμείς τα ενισχύαμε, αλλά το νερό ήταν πάρα πολύ. Για να σας δώσω τον όγκο του νερού να σας πω, ότι από τη Λίμνη Πλαστήρα, όπου αρδεύεται όλος ο κάμπος της Θεσσαλίας και υδρεύεται και η Καρδίτσα όλη την αρδευτική περίοδο είχαν εκταμιευθεί, περίπου, 105 εκατομμύρια κυβικά μέτρα νερού και μέσα σε 7 ώρες γέμισε με 98 εκατομμύρια νερό η λίμνη και επανήλθε στο προηγούμενο ύψος της. Πήρε 3,5 μέτρα ύψος μέσα σε έξι ώρες, δηλαδή, το φαινόμενο αυτό ήταν πρωτοφανές, γιατί ενώθηκε ο κυκλώνας «Ιανός» με ένα άλλο χαμηλού βαρομετρικού, όπως λένε οι επιστήμονες, μετεωρολογικό φαινόμενο, το οποίο δημιούργησε μια εκρηκτική κατάσταση η οποία δεν είχε συναντηθεί ποτέ όλα αυτά τα χρόνια στην ιστορία της πόλης.

Τα διαχειριστικά σχέδια πλημμυρών που έχει κάνει το Υπουργείο, εάν τα δείτε, ποτέ μέσα δεν ανέφεραν ότι η Καρδίτσα θα είχε πρόβλημα πλημμύρας. Αναφέρουν κάποιες άλλες περιοχές, αλλά ούτε από τον Καλέντζη ούτε από τον Πάμισο ούτε από τον Καράμπαλη είχαν προβλέψει ότι θα γίνει αυτή η πλημμύρα.

Παρόλα αυτά, θέλω να σας πω και να επαναλάβω ξανά, ότι δεν έσπασε κανένα ανάχωμα. Ο ποταμός μέσα στο ύψος της Καρδίτσας στον αστικό ιστό υπερχείλισε και η υπερχείλιση αυτή δημιούργησε μια κατάσταση, την οποία δεν μπορούσε να αντέξει η σιδηροδρομική γραμμή του ΟΣΕ, η οποία πολλές φορές ήταν σαν ανάχωμα, αλλά αυτή τη στιγμή δεν άντεξε και πέρασε το νερό κάτω από τη σιδηροδρομική γραμμή και σήκωσε τις γραμμές του τρένου.

Εμείς παρόλα αυτά συνεχίζουμε τις αποκαταστάσεις για να εξασφαλίσουμε την προσβασιμότητα και το ίδιο γίνεται και στο Δήμο Αλμυρού, όπου εκεί πέρα έχουμε τον Ξυδιά και χρειάζονται χρήματα για να μπορέσουμε να τον οριοθετήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς, ευχαριστούμε πολύ.

Το λόγο έχει ο κ. Σπανός.

**ΦΑΝΗΣ ΣΠΑΝΟΣ (Περιφερειάρχης Στερεάς Ελλάδος):** Σε απάντηση του ερωτήματος που τέθηκε σχετικά με την επάρκεια των πόρων που διατέθηκαν. Εμείς έχουμε ξεκινήσει από την πρώτη μέρα και έχουμε αναπτύξει πάρα πολλές δυνάμεις για την πρώτη αποκατάσταση, τα πρώτα μάζεμα, όπως λέμε, σαν αυτά που περιέγραψε αντιστοίχως και ο κ. Αγοραστός. Θα απαιτηθούν, σαφέστατα, νέα ειδικά κονδύλια για γέφυρες που έπεσαν, για δρόμους που καταστράφηκαν και για άλλες αστικές υποδομές. Όλα αυτά θα συγκεντρωθούν σε τεχνικά δελτία, ούτως ώστε να φτιαχτεί ένα χαρτοφυλάκιο πρόσθετης χρηματοδότησης, που άμεσα θα υποβληθεί και στο Υπουργείο Ανάπτυξης. Καταρχήν, αυτοί οι πόροι μας δίνουν μια ανάσα, αλλά σαφώς θα απαιτηθεί κάτι μεγαλύτερο.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Περιφερειάρχα.

Το λόγο έχει η κυρία Αντωνιάδου, προς την οποία έχουν καταθέσει ερωτήσεις κυρία Παπαναστασίου και ο κ. Αρσένης.

 **ΜΑΡΙΑ ΑΝΤΩΝΙΑΔΟΥ (Πρόεδρος της Ένωσις Συντακτών Ημερήσιων Εφημερίδων Αθηνών (ΕΣΗΕΑ)):** Κύριε Πρόεδρε, η απάντησή μου είναι σαφής.

Πρώτον, η ΕΣΗΕΑ, από της 3/7/2020, μαζί με τις Ενώσεις Συντακτών της Μακεδονίας Θράκης, της Θεσσαλίας, της Πελοποννήσου και την Ένωση Περιοδικού Τύπου, με δημόσια ανακοίνωσή της έθεσε όλα αυτά τα ζητήματα.

Δεύτερον, είχαν προηγηθεί επιστολές μας και, μάλιστα, έγιναν και συναντήσεις, όπως με την κυρία Φώφη Γεννηματά, στον Πρωθυπουργό της χώρας και σε όλους τους πολιτικούς αρχηγούς ζητώντας διαφάνεια και κριτήρια. Επίσης, θέλω να επισημάνω ότι απάντηση είναι κοινή και τη δίνω και στους δύο αξιότιμους βουλευτές που με ρωτούσαν.

Επίσης, να επισημάνω ότι στα κριτήρια που έχει θέσει η ΕΣΗΕΑ, αλλά και οι υπόλοιπες δημοσιογραφικές ενώσεις: Πρώτον, είναι η προάσπιση της ενημέρωσης ως κανόνας του Συντάγματος. Δεύτερον, είναι η εφαρμογή των κανόνων δεοντολογίας, όπως αυτοί έχουν διατυπωθεί από τη δεκαετία του ’50, από τη Διεθνή Ομοσπονδία Δημοσιογράφων. Ο Κώδικας Δεοντολογίας της Ενώσεως Συντακτών, όπως αυτός καταγράφηκε τη δεκαετία του ’80 και ο νέος Κώδικας Δεοντολογίας της Διεθνούς Ομοσπονδίας Δημοσιογράφων, όπως αυτός αφορά επαναδιατυπώθηκε μόλις πριν από ένα χρόνο και επικυρώθηκε από την ΕΣΗΕΑ

Το τρίτο βασικό κριτήριο είναι οι θέσεις εργασίας. Καταλαβαίνετε ότι οι δημοσιογράφοι έχουν αυτόν τον ιδιαίτερο ρόλο της υπεράσπισης της ενημέρωσης, της υπεράσπισης της δεοντολογίας, διότι δεν μπορούμε να δεχθούμε fake news ακόμα και για την πανδημία. Όλες οι ενώσεις εξέδωσαν ειδική ανακοίνωση για το αυτό το ζήτημα. Τρίτον, με τις δικές τους ανακοινώσεις. Μιλήσαμε ρητά για τις θέσεις εργασίας, όπως αυτές συνδέονται και μέσα από τους διαφημιστικές καμπάνιες.

Εμείς, κύριε Πρόεδρε, τοποθετούμαστε περί του ζήτημα τον τελευταίο χρόνο. Αναφέρθηκα στη Διεθνή Ομοσπονδία Δημοσιογράφων και με συγκεκριμένη τοποθέτηση έθεσα το ζήτημα.

Όσον αφορά το επιπλέον που ρωτήθηκε. Εξέφρασα ρητά την άποψη του Διοικητικού Συμβουλίου της ΕΣΗΕΑ, όπως περιεγράφηκε με ανακοινώσεις περί ισονομίας. Μάλιστα, η ΕΣΗΕΑ τοποθετήθηκε και στο ζήτημα των περιφερικών μέσων ενημερώσεις με βάση τον παλαιότερο νόμο που υπάρχει περί 30% της κρατικής διαφήμισης.

Αν θέλουν οι αξιότιμοι κύριοι βουλευτές μπορώ να τους αποστείλω όλα τα κείμενα που εστάλησαν στον Πρωθυπουργό, στους αρμόδιους Υπουργούς και στους Αρχηγούς των κομμάτων.

Σας ευχαριστούμε πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς την κυρία Αντωνιάδου.

Το λόγο έχει ο κ. Αγοραστός.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Περιφερειάρχης Θεσσαλίας):** Κύριε Πρόεδρε, να απαντήσω στο θέμα των επιχειρήσεων. Ναι, υπάρχουν επιχειρήσεις, οποίες έχουν πάθει ζημιά 200.000 και 300.000. Γι’ αυτό ζήτησα μια διευκρίνιση και περιμένω από τον αρμόδιο υπουργό που είναι εκεί, εάν τα 8.000 € είναι επίδομα. Ήδη, έχουμε ξεκινήσει να καταγράφουμε τις επιπλέων ζημιές. Στα Φάρσαλα, σε δύο μέρες τελειώνουμε. Στην Καρδίτσα που είναι πολλές, ενισχύουμε τα κλιμάκια μας με το προσωπικό μας και ζητήσαμε τη συνεργασία με την Kυβέρνηση. Θα γίνει μια τροποποίηση, ώστε να μπούνε και μέλη του ΤΕΕ να μπορούμε να κάνουμε αυτή την εκτίμηση, ώστε να προχωρήσουμε πιο γρήγορα. Στην Καρδίτσα έχουμε δει περίπου 100, αλλά είναι πολλές οι αιτήσεις, περίπου 2.100.

 Ναι, χρειάζονται περισσότερα χρήματα, μεγαλύτερη ενίσχυση και μεγαλύτερο το ποσοστό ενίσχυσης. Δεν μπορεί να είναι από 30% έως 70%. Πρέπει να είναι 70% οπωσδήποτε η αποζημίωση της ζημιάς. Αυτό θέλω να δω, αν είναι επιπλέον ή συμψηφίζονται αυτά και αν τα 8 χιλιάρικα τα παίρνουν αμέσως. Εμείς πιστεύουμε, ότι τα 8.000 πρέπει να τα πάρουν άμεσα, ούτως ώστε να είναι ένα πρώτο κεφάλαιο κίνησης, για να μπορέσουν οι άνθρωποι να ανακουφιστούν.

Όσο για τα αγροτικά. Ναι, καταγράφουμε όλες τις ζημιές που υπάρχουν και σε μηχανήματα και σε άλλα εργαλεία αγροτικά. Αντλίες, πομώνες, λάστιχα, τα οποία όμως δεν χρηματοδοτούνται από τον ΕΛΓΑ. Δεν αποζημιώνονται από τον κανονισμό του ΕΛΓΑ και πρέπει να αποζημιωθούν από το Υπουργείο Ανάπτυξης ή το Υπουργείο Οικονομικών. Ανάλογα ποιο θα αποφασίσει.

Σας ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):**  Κι εμείς ευχαριστούμε. Τον λόγο έχει ο κ. Βαϊόπουλος, προς τον οποίον έχουν απευθυνθεί η κυρία Παπαναστασίου και ο κ. Κεγκέρογλου.

**ΓΕΩΡΓΙΟΣ ΒΑΪΟΠΟΥΛΟΣ (Πρόεδρος Αγροτικού Συνεταιρισμού Αγελαδοτρόφων και Προβατοτρόφων Δυτικής Θεσσαλίας «Η ΛΑΖΑΡΙΝΑ»):** Θα πάρω τα ερωτήματα ένα – ένα και θα αρχίσω απ’ το τέλος.

Όσο αφορά το ερώτημα, αν οι αγρότες και οι κτηνοτρόφοι πληρώνουν την αίτηση 2 ευρώ ανά ζώο και 1 ευρώ ανά στρέμμα. Την πρώτη μέρα που ξεκίνησε η καταγραφή, υπήρχαν πολλοί αγρότες που πληρώσανε. Μετά τη δεύτερη και τρίτη ημέρα, ειδοποιηθήκαν να πάρουν τα χρήματα πίσω γιατί πληρωθήκανε μέσω τράπεζας. Υπάρχει ένα μεγάλο αλαλούμ αυτή τη στιγμή σε όλες τις υπηρεσίες της Καρδίτσας. Υπάρχουν κτηνίατροι, που ζητάνε τα .. από ζώα που πνίγηκαν. Δηλαδή, πράγματα που ούτε νους δεν μπορεί να τα φανταστεί. Οι αποζημιώσεις γίνονται βάση της δήλωσης στο ΟΣΔΕ. Το τι καταγεγραμμένα μέσα, τα οποία έχουν ληφθεί εδώ και έναν μήνα τα ζώα από το ΟΠΕΚΕΠΕ, άρα βάση τη δήλωση του ΟΣΔΕ αποζημιώνουμε τα ζώα και τα χωράφια. Δεν ζητάμε νούμερο από ζώα που έχουν πνιγεί και τα έχει πάρει το ποτάμι.

Όσο αφορά το 1 και τα 2 €. Αυτή τη στιγμή γίνονται αιτήσεις χωρίς χρήματα, αλλά τα λεφτά αυτά θα παρακρατηθούν όταν δοθούν οι αποζημιώσεις. Άρα, χρειάζεται μια απόφαση από τη Βουλή που να λέει, ότι «Οι πληγέντες αγρότες και κτηνοτρόφοι, να μην πληρώσουν τα 2€ το ζώο και 1 € το στρέμμα αντίστοιχα».

Όσο αφορά τη … τώρα στο ΟΠΕΚΕΠΕ. Πραγματικά και στο βαμβάκι και στα ζώα, για να πάρεις τις τιμές, χρειάζεται να έχεις πιάσει συγκεκριμένη παραγωγή σε γάλα και σε βαμβάκι. Υπάρχουν σήμερα πολλοί συνάδελφοι, οι οποίοι δεν θα έχουν τα κιλά και στο γάλα και στο βαμβάκι. Εδώ χρειάζεται μια απόφαση από το ΟΠΕΚΕΠΕ, που να δίνει τη δυνατότητα στους ανθρώπους που έχουν πάθει τη ζημιά, να πάρουν τιμή.

Όσο αφορά τα 8 χιλιάρικα. Στο συγκεκριμένο νομοσχέδιο που περνάει σήμερα, δεν αναφέρεται πουθενά να λέξη κτηνοτρόφος – αγρότης. Άρα, κανένας αγρότης και κανένας κτηνοτρόφος δεν καλέστηκε να κάνει την αίτηση για να πάρει τα 8.000 €. Μάλλον, δεν τα παίρνουνε. Αυτή είναι η πραγματικότητα.

Ένα άλλο θέμα. Οι αποζημιώσεις στις (…) και στα δημητριακά. Μπορεί να ακούστηκε, ότι γύρω στα 5.000 ζώα έχουν πνιγεί, οι τροφές που έπαθαν ζημιά ήταν ολικές. Σχεδόν από τα μισά μαντριά και στάβλοι, που λέμε εμείς οι κτηνοτρόφοι, έκανε ζημιές. Μπορεί να μην πνίγηκαν τα ζώα, αλλά οι τροφές είναι κατεστραμμένες.

Εδώ είναι ένας παράξενος νόμος, αφού ζητείται άδεια οικοδομής, μέχρι τσιμέντα η αποθήκη. Τρελά πράγματα. Εδώ είναι ποτάμι μέσα ο στάβλος και ζητάνε αν έχει άδεια η αποθήκη που έχει τροφές. Αν κάποιος έχει 100 πρόβατα, μέσα έχει τις αποθήκες με την τροφή για να περάσει το χειμώνα. Είναι πολύ εύκολο να καταγραφούν και οι τροφές, βάσει τα ζώα που έχει ο καθένας. Δηλαδή, αν πούμε 100 ζώα από 300 κιλά τριφύλλι και άχυρο, είναι 30 τόνοι. Απλά πράγματα είναι. Μα πώς θα γίνει η αποζημίωση; Όπως γίνεται στα άλλα προϊόντα. Θα καταγραφεί και ας πάρουμε μία άδεια από την Ε.Ε. ένα μεγάλο κονδύλιο και να αποζημιώσουν τους άπαντες σε αυτά τα πράγματα. Αν πάμε στο λογική να καταγράψουν τις ζημιές, να πάμε σε ΠΣΕΑ, αυτό δεν θα γίνει ούτε σε τρία χρόνια. Δεν θα υπάρχουν ζώα να ταΐσουμε, δεν υπάρχουν χωράφια να καλλιεργήσουμε, δεν υπάρχει κάποια υποδομή. Δεν θα χρειάζεται και αποζημίωση. Εάν θέλουμε να μιλάμε για την επόμενη μέρα να υπάρχει κτηνοτροφία και αγροτιά στο Νομό Καρδίτσας, πρέπει όχι σήμερα, αλλά χθες να είχατε δώσει χρήματα στους ανθρώπους για να αρχίσουν να δουλεύουν τα ζώα τους. Το ζώο δεν περιμένει να φάει. Θα του πάμε φαγητό. Και όλοι οι κτηνοτρόφοι σήμερα δεν έχουν κανένα μισθό να ζήσουν το χειμώνα. Είχαν 100 -200 πρόβατα να πουλήσουν το γάλα για να ζήσουν την οικογένεια. Αυτοί οι άνθρωποι τι θα γίνουν;

Ένα μεγάλο παράπονο σήμερα από τον αγροτικό και κτηνοτροφικό κόσμο της Καρδίτσας, είναι ότι πέρασαν οι πολιτικοί αρχηγοί στην Καρδίτσα, είδαν κάποια πράγματα και έφυγαν. Θα έλεγα απλά, επειδή είμαι άνθρωπος που πιστεύω στη συλλογικότητα των ανθρώπων, ας κατέβουν όλοι μαζί μια μέρα στην Καρδίτσα και ας καλέσουν 30 φορείς να δουν τι πρέπει να γίνει. Χρειάζονται πολλά χρήματα για να ξαναπαράγει ο Νομός Καρδίτσας. Ας αφήσουμε τα κόμματα στην άκρη και ας πορευτούμε όλοι μαζί. Υπάρχει μεγάλο πρόβλημα στην Καρδίτσα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ. Επειδή υπήρξε κάποιο πρόβλημα στη σύνδεση του κυρίου Ζυγογιάννη, παρακαλώ να επαναλάβει την ερώτηση η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Κύριε Ζυγογιάννη, εκτός από τα μέτρα που υπάρχουν στο νομοσχέδιο που ψηφίζουμε που αφορούν τις καταστροφές, υπάρχει και ένα άρθρο το οποίο δίνει υπεραποσβέσεις για τις διαφημίσεις και θα ρωτούσα σε εσάς και στους άλλους παραγωγικούς φορείς που υπάρχουν – βέβαια υπάρχει ιδιαιτερότητα στην περιοχή σας αυτή τη στιγμή, αλλά ακόμα κι αν είναι σε μία νορμάλ κατάσταση - το μέτρο αυτό που δίνεται για τις υπεραποσβέσεις, θεωρείται ότι είναι σημαντικό για την ανάκαμψη των επιχειρήσεων της περιοχής σας ακόμη και μετά από τα προβλήματα που υπάρχουν από τον Covid;

**ΚΩΝΣΤΑΝΤΙΝΟΣ ΖΥΓΟΓΙΑΝΝΗΣ (Πρόεδρος Επιμελητηρίων Καρδίτσας):** Αυτόπου θέλω να τονίσω περισσότερο από όλα είναι ότι οι ενέργειες που πρέπει να γίνουν πρέπει να είναι άμεσες. Όσον αφορά τις υπεραποσβέσεις για τον μηχανολογικό εξοπλισμό και για όλα αυτά, αν δεν μπορέσουμε να είμαστε άμεσοι και δεν μπορέσουν τα ποσά να υπερκαλύψουν την αντικατάσταση των μηχανημάτων πολλά μαγαζιά δεν θα μπορέσουν να λειτουργήσουν. Όσον αφορά γενικότερα την κατάσταση αυτή τη στιγμή είναι ότι ψάχνουν να βρουν έστω και μεταχειρισμένα μηχανήματα να μπορέσουν να ανοίξουν τις επιχειρήσεις τους.

Από κει και πέρα αυτό που πρέπει να κάνει η πολιτεία είναι να δώσει τα λεφτά άμεσα στις επιχειρήσεις, αυτό που είπε και ο Περιφερειάρχης, για να ξέρουμε με ποιον τρόπο θα δουλέψουμε, ποια λεφτά θα πάρουν οι επιχειρήσεις και πόσο σύντομα θα είναι αυτά. Δηλαδή, αρχές της εβδομάδας πρέπει να αρχίσουν να δίνονται λεφτά, για να ξεκινήσουν να κάνουν παραγγελίες σε εμπορεύματα και σε αντικατάσταση μηχανημάτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Καπράνας, Πρόεδρος Εργατικού Κέντρου Καρδίτσας. Κύριε Καπράνα, έχουν απευθύνει ερωτήσεις σε σας ο κ. Κεγκέρογλου και ο κ. Αρσένης.

**ΓΕΩΡΓΙΟΣ ΚΑΠΡΑΝΑΣ (Πρόεδρος Εργατικού Κέντρου Καρδίτσας):** Όσο αφορά για τις απολύσεις, που αναφέρθηκε ο κ. Κεγκέρογλου, σας είπα και στην τοποθέτησή μου ότι υπάρχουν τέτοια φαινόμενα απολύσεων. Ήδη, επιχειρήσεις που έχουν πληγεί ανεπανόρθωτα και απασχολούν αρκετά άτομα έχουν προβεί σε καταγγελία συμβάσεων, τις οποίες και τις έχουν αναρτήσει.

Χθες κλιμάκιο του Εργατικού Κέντρου πήγαμε σε τέτοιες επιχειρήσεις. Προσπαθήσαμε όπου δεν είχαν αναρτηθεί ακόμα οι απολύσεις να τις κρατήσουν, εξηγώντας ότι θα υπάρχουν άμεσα μέτρα για αναστολή των επιχειρήσεων, αλλά κάποιες όμως έχουν αναρτηθεί. Γι΄ αυτό ζητάμε να μπει ρητή διάταξη στο νομοσχέδιο, που να ακυρώνει τις απολύσεις από την επόμενη της ημέρας, ούτως ώστε όλες αυτές οι επιχειρήσεις να ενταχθούν στην αναστολή.

Από κει και πέρα είπαμε για την προστασία των μισθών τι πρέπει να γίνει. Θα πρέπει να υπάρχει πλήρη επιδότηση της μισθωτής εργασίας, όχι μόνο του ονομαστικού μισθού αλλά και των ασφαλιστικών εισφορών για όσο διάστημα θα διαρκέσει η αποκατάσταση και η λειτουργία της κάθε επιχείρησης. Είναι επιχειρήσεις, οι οποίες να ξέρετε ότι θα κάνουν πολλούς μήνες για να λειτουργήσουν από τη φύση της δουλειάς και επιχειρήσεις που λειτουργούν γιατί έχουν καταστραφεί ολοσχερώς. Οπότε, θα πρέπει άμεσα οι επιχειρήσεις αυτές να αποζημιωθούν, αλλά να υπάρχει και μια προστασία των θέσεων εργασίας να μην υπάρχουν απολύσεις.

Ήδη επεξεργαζόμαστε και μέσα από τα όργανά μας, από το Ινστιτούτο Εργασίας και από το ΚΕΠΕΑ, ένα ειδικό πρόγραμμα που θα αφορά την επιχειρηματικότητα αλλά και την προστασία των θέσεων και τη δημιουργία νέων θέσεων εργασίας, το οποίο σύντομα πιστεύω θα το καταθέσουμε στα αρμόδια υπουργεία.

Από κει και πέρα όσον αφορά τα μέτρα που παίρνονται για τον covid. Θεωρούμε ότι επιβάλλονται μέτρα που αδικούν κατάφωρα και μειώνουν περαιτέρω τις αποδοχές των εργαζομένων είτε μέσα από το πρόγραμμα «Συνεργασία» είτε με την μη ολοκληρωμένη καταβολή του δώρου Χριστουγέννων από το κράτος και θεωρούμε ότι μέτρο παίρνεται προσωρινά αυτό θα παραμείνει. Άρα, σε περιπτώσεις ειδικά κρίσεων θα πρέπει να προστατεύονται απόλυτα οι θέσεις εργασίας.

 Όσον αφορά τα αντιπλημμυρικά έργα, γιατί έχουμε και εμείς άποψη γι΄ αυτό που έγινε, υπάρχουν ευθύνες. Είναι αντιπλημμυρικά έργα, τα οποία έχουν εξαγγελθεί εδώ και πολλά χρόνια, τα οποία, όμως, είναι στα γρανάζια της γραφειοκρατίας. Δεν έχουν γίνει. Υπήρξαν πλημμυρικά φαινόμενα, όχι τέτοιας έντασης, κατά το παρελθόν για το νομό Καρδίτσας. Θα πρέπει να γίνουν άμεσα αυτά τα έργα. Υπάρχουν ακαθάριστα ποτάμια, ρέματα, τα οποία είχαν γεμίσει μπάζα, στένεψαν οι κοίτες, υπήρχαν αδύνατα σημεία, τα οποία χρειαζόταν άμεση ενίσχυση και τα οποία οι πληροφορίες μας λένε ότι δεν έχουν γίνει. Οπότε, για όλα αυτά κάποιοι έχουν ευθύνες, για τις οποίες ας επιληφθεί η δικαιοσύνη για να αποδοθούν. Γιατί δεν μπορεί ο καθένας πολίτης να έχει ευθύνη. Ανάλογα με τη θέση που είσαι, με την εξουσία που έχεις, έχεις και τις ανάλογες ευθύνες.

Θα πρέπει, να αποδοθούν αυτές οι ευθύνες, γιατί εδώ δε μιλάμε μόνο για ανυπολόγιστες καταστροφές ή καταστροφές ζωών. Χάθηκαν και ζωές, τέσσερις συμπολίτες μας, άρα υπάρχουν ευθύνες. Δεν μπορεί όλα να τα ρίχνουμε στο νερό, που έπεσε, στα χιλιοστά βροχής. Έπεσαν μεγάλες ποσότητες, άλλα υπήρχαν πράγματα, τα οποία μπορούσαν, τουλάχιστον, να γίνουν, για να περιοριστεί η ζημιά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, Πρόεδρε.

Περνάμε στον κύριο Σιμόπουλο, στον οποίο είχε απευθύνει μία ερώτηση ο κ. Κεγκέρογλου.

Κύριε Σιμόπουλε, έχετε το λόγο.

**ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ)):** Καταρχήν, ευχαριστούμε τον κ. Κεγκέρογλου, που προωθεί τα αιτήματά της Περιφερειακής Τηλεόρασης, δεν είναι η πρώτη φορά. Ευχαριστούμε, βεβαίως, και όλους τους Βουλευτές και εκπροσώπους της Περιφέρειας, που μεταφέρουν από την Περιφέρεια στο κέντρο και τα δικά μας αιτήματα.

Σε ό,τι αφορά στους φόρους και στο 0,02% και στο 5%, θα πρέπει, να ξεκαθαρίσουμε ότι αυτούς τους φόρους δεν τους πληρώνει στο Κράτος ή σε οποιονδήποτε πάνε, η επιχείρηση, η τηλεόραση. Τους πληρώνει ο πελάτης της τηλεόραση, δηλαδή, η αγορά, οι επιχειρηματίες της τοπικής αγοράς. Άρα, εμείς, δε ζητάμε, να καταργηθεί κάποιος φόρος, που μπαίνει απευθείας στην τηλεόραση αυτή τη στιγμή. Άρα, να βοηθήσουμε την αγορά, που έχει ανάγκη αυτή τη στιγμή, να είναι πιο εύκολο, να διαφημιστεί μέσα από την Περιφερειακή Τηλεόραση. Να μην έχει το 5% προ Φ.Π.Α. επιπλέον και να οδηγείται σε μια άλλη μορφή διαφήμισης, να είναι ανασταλτικός παράγοντας. Να μην έχει, να τον κυνηγάει η Εφορία, να του πετάει τα τιμολόγια διαφήμισης έξω, αν δεν έχει πληρώσει αυτό τον απίστευτο φόρο 2 ευρώ στα 1000 ευρώ διαφήμιση, που μαθαίνουμε ότι πάνε, να το διπλασιάσουν, αντί να το καταργήσουν.

Όλα αυτά, λοιπόν, εμείς, προσπαθούμε, να τα πετύχουμε, για να ελαφρύνουμε τις επιχειρήσεις της Περιφέρειας από επιπλέον φόρους και να μπορούν, να προβληθούν αξιοποιώντας τη μεγαλύτερη δύναμη, που έχει και αποδείχθηκε πρόσφατα στις μετρήσεις, επιρροή που έχει η Τηλεόραση και ιδιαίτερα η Περιφερειακή Τηλεόραση.

Σε ό,τι αφορά στα κριτήρια, με τα οποία προτείνουμε, να κατανέμεται η διαφημιστική δαπάνη ή η κρατική διαφήμιση, βεβαίως, συμφωνώ με την κυρία Αντωνιάδου. Εγώ, από την πλευρά των επιχειρήσεων, πλέον, της Περιφερειακής Τηλεόρασης, που είναι ενημερωτική, βάζω πρώτο κριτήριο τον αριθμό των εργαζομένων, που να αποδεικνύεται από την ΕΡΓΑΝΗ, πόσους εργαζόμενους έχει κάθε μέσο.

Δεύτερον, ο χαρακτήρας του μέσου, να είναι ενημερωτικός. Αν είναι ένα κανάλι, το οποίο πουλάει κατσαρόλες από το πρωί έως το βράδυ, γιατί να επιδοτηθεί; Παίρνει τα λεπτά από τις κατσαρόλες. Άρα, λοιπόν, πρέπει, να είναι και ενημερωτικό το μέσο, για να επιδοτηθεί. Να μετράει η εμβέλειά του. Σε ποιο κοινό απευθύνεται; Πόσους επαγγελματίες δημοσιογράφους έχει; Όχι να κάνουν και τη δουλειά του υδραυλικού και το βράδυ να λένε ειδήσεις. Επαγγελματίες δημοσιογράφοι γραμμένοι στις ενώσεις. Επίσης, πόσα δελτία έχει την ημέρα; Ζωντανά δελτία για να ενημερώνει άμεσα, όχι να γράφουμε το δελτίο το μεσημέρι, να το παίζουμε το βράδυ και να θεωρούμαστε ζωντανός οργανισμός ενημέρωσης. Πόσες ενημερωτικές εκπομπές έχει ανά εβδομάδα και, κυρίως, έχει τοπική ειδησεογραφία, έχει πρωτογενείς ειδήσεις ή αντιγράφει κάποιο αθηναϊκό κανάλι, κάποιο διαδικτυακό μέσο και οτιδήποτε άλλο;

Είναι πράγματα αυτονόητα. Τώρα, αν υπάρξουν και μετρήσεις τηλεθέασης, βεβαίως, μακάρι, εμείς το ζητάμε. Δυστυχώς, όμως, δεν υπάρχουν, αλλά είναι τόσο εύκολο σήμερα. Αυτό το απευθύνω όχι προς τα κέντρα των αποφάσεων μόνο των Αθηνών, αλλά και προς τους Περιφερειάρχες, που είναι δίπλα τους η τηλεόραση και ξέρουν, ποιος κάνει ενημέρωση, ποιοι δημοσιογράφοι είναι κάθε μέρα στα γεγονότα, πόσα τηλεοπτικά συνεργεία ήταν στην Εύβοια με τις καταστροφές. Πόσες ερωτήσεις έγιναν στον Πρωθυπουργό στη ΔΕΔ για την Εύβοια; Μία μόνο από το Star Κεντρικής Ελλάδας, καμία άλλη. Από ένα περιφερειακό μέσο.

Ευχαριστώ πάρα πολύ. Θα μπορούσαμε, να πω πολλά περισσότερα, αλλά έχουμε, βεβαίως, κατασταλαγμένη άποψη για τα κριτήρια, με τα οποία πρέπει, να διανέμεται οτιδήποτε προς τα μέσα ενημέρωσης. Είμαστε εδώ, να υπερασπιστούμε τη θέση μας, όσο κι αν χρειαστεί, να κοπιάσουμε και να τα λέμε αυτά τα αυτονόητα κάθε φορά, σε κάθε βήμα που μας δίνεται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κ. Σιμόπουλε. Το λόγο έχει, ο κ. Χατζηκυριάκος, Δήμαρχος Αλμυρού. Κύριε Δήμαρχε, μας ακούτε; Είχε θέσει μια ερώτηση ο συνάδελφος, κ. Γκιόλας. Θέλετε να απαντήσετε;

**ΕΥΑΓΓΕΛΟΣ ΧΑΤΖΗΚΥΡΙΑΚΟΣ (Δήμαρχος Αλμυρού):** Ναι, γιατί όχι. Η χρηματοδότηση … αν δεν κάνω λάθος … ο Δήμος Αλμυρού. Ο Δήμος Αλμυρού είχε ενάμιση εκατομμύριο από το Υπουργείο Εσωτερικών που είναι άμεσα συνδεδεμένο μαζί μας και ήταν εύκολο να εκταμιευθεί, έτσι ώστε να αντιμετωπίσουμε τις πρώτες ζημιές. Αυτό είναι ευχάριστο, αλλά είναι μόνο για την πρώτη στιγμή.

Επίσης, ο Δήμος είχε και ένα εκατομμύριο από το Υπουργείο Υποδομών το οποίο θέλει τεχνικά δελτία και έχει μια διαδικασία περισσότερο γραφειοκρατική. Όσον αφορά το κόστος των ζημιών, πέρα από αυτό που είπε ο Περιφερειάρχης, ο κ. Αγοραστός, για τη Μαγνησία σχετικά με τις υποδομές της Περιφέρειας στους Περιφερειακούς δρόμους όπου δεν έχει μείνει καμία γέφυρα για την πρόσβαση στους οικισμούς, υπάρχει μια πρόχειρη αποκατάσταση με αμμοχάλικα και με μπάζα για να έχουν πρόσβαση και να μπορούν ακόμη και οι μαθητές να πηγαίνουν στα σχολεία με ασφάλεια. Όμως, στις πρώτες βροχές δεν ξέρω αν θα μπορέσουμε να έχουμε πάλι το ίδιο πρόβλημα που πιστεύω πως θα το έχουμε. Άρα, οι υποδομές μας στο αγροτικό δίκτυο, όπως εμείς υπολογίζουμε, έτσι ώστε να επαναφέρουμε τις διαβάσεις και τα μικρά γεφυράκια για να μπορούν να έχουν πρόσβαση οι κτηνοτρόφοι και οι αγρότες, όσον αφορά τα δίκτυα ύδρευσης που εξαφανίστηκαν ή κυρίως για την πόλη του Αλμυρού, τον αστικό οικισμό που και τα δύο αντλιοστάσια δεν υπάρχουν και δεν μπορούμε ακόμα να έχουμε πρόσβαση. Επίσης, όσον αφορά την αποχέτευση του Δήμου μας, για παράδειγμα, πέντε χιλιόμετρα αγωγός προς τη θάλασσα έχει εξαφανιστεί, ο Περιφερειακός που κατέρρευσε και πολλά άλλα που βγαίνουν κάθε μέρα. Νομίζω, ότι μια απλή κοστολόγηση, σύντομη, που έκαναν οι τεχνικές υπηρεσίες του Δήμου είναι λίγο πάνω από τα 10 εκατομμύρια.

Άρα, το να έρθει άμεσα ο Δήμος στην πρότερη κατάστασή του αποκλείεται. Τουλάχιστον, σιγά - σιγά να πάρουμε το ρυθμό μας. Θέλουμε πολύ χρόνο γι’ αυτό, ωστόσο, υπάρχουν χρηματοδοτικά εργαλεία για τους Δήμους από το Υπουργείο Εσωτερικών όπως είναι το πρόγραμμα «Αντώνης Τρίτσης» ή κάποια άλλα προγράμματα, αλλά δεν ξέρω πως μπορεί να χρησιμοποιηθούν. Τουλάχιστον, όσον αφορά – μια πρόταση κάνω, δεν την έχω εξετάσει νομικά - έργα τα οποία καταστράφηκαν λόγω της θεομηνίας θα μπορούσε να βρεθεί μια φόρμουλα στα αντίστοιχα έργα, όπως για παράδειγμα του «Αντώνης Τρίτσης».

Θέλω, με αφορμή την δεύτερη παρέμβασή μου και πέρα από τα συγκεκριμένα που σας ανέφερα θα ήθελα να σας πω, ότι όλοι οι υπάλληλοι του Δήμου ασχολούνται με τις καταγραφές, αφήνουν τις δραστηριότητες που έχουν στο Δήμο και ασχολούνται όλοι για να εξυπηρετήσουμε τους αγρότες. Το ίδιοι ισχύει και για τους υπαλλήλους που ασχολούνται με τις άλλες Επιτροπές που σχετίζονται με την αποζημίωση των ιδιωτών, των αγροτών που δεχόμαστε αιτήσεις για το κεφάλαιό τους και για την περιφέρεια … τις επιχειρήσεις. Απασχολούνται πάρα πολλά άτομα. Τουλάχιστον να δοθεί μία παράταση για την απογραφή των τετραγωνικών. Δεν άκουσα τις εξαγγελίες γιατί τρέχουμε όλη μέρα, οπότε μπορεί να ισχύει κιόλας. Δεν υπάρχουν υπάλληλοι στους Δήμους να ασχοληθούν με την καταγραφή των τετραγωνικών όσον αφορά μέσα από τη ΔΕΗ. Να υπάρχει μία παράταση εκεί και ακόμη να μπορέσουμε να εξαλείψουμε τη γραφειοκρατία. Πάντως οι χρηματοδοτήσεις είναι για την πρώτη μέρα. Ήρθανε γρήγορα, αλλά είναι για τις πρώτες ημέρες προκειμένου να αποκατασταθεί η πρόσβαση των αγροτών και των κτηνοτρόφων. Να σας πω κάτι; Αυτό που βλέπω ….

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας χάσαμε, κύριε Δήμαρχε. Θα έχει πρόβλημα το δίκτυο. Θα κλείσουμε, με την κυρία Μοθωναίου, Αντιπεριφερειάρχη Οικονομικών και Πολιτισμού στην Περιφέρεια Ιονίων Νήσων, η οποία ζήτησε να παρέμβει εκ μέρους, της κυρίας Κράτσα.

**ΚΑΤΕΡΙΝΑ ΜΟΘΩΝΑΙΟΥ (Αντιπεριφερειάρχης Οικονομικών και Πολιτισμού Περιφέρειας Ιονίων Νήσων):** Σας ευχαριστώ κ. Πρόεδρε.

Η κυρία Κράτσα δυστυχώς είναι εκτός, όπως σας είπα. Θα ήθελα να σας πω ότι, θεωρούμε ότι το χρηματικό ποσό που θα χρειαστεί η Περιφέρεια και ειδικά στα θέματα που αφορούν την Κεφαλονιά, η οποία έχει πληγεί περισσότερο και έχει τα περισσότερα προβλήματα, θα ξεπεράσει τα 70 εκατομμύρια ευρώ.

Το πρόβλημα όμως το μεγάλο είναι η διαδικασία επίσπευσης των αντιπλημμυρικών έργων, όσον αφορά την αδειοδότησή τους. Δηλαδή, θέλουμε να πάμε, όπως ακούστηκε και πριν, με fast track διαδικασίες, προκειμένου αυτά τα έργα να γίνουν γρήγορα και υπάρχει απόδοση στον κόσμο και να λυθούν τα προβλήματα, που δεν ξέρουμε αν θα έχουμε ταυτόχρονα ίδια προβλήματα τις επόμενες ημέρες που περιμένουμε καινούργιο καιρικό φαινόμενο.

Θέλουμε, λοιπόν, στο σημείο αυτό να τονίσουμε ότι θα θέλαμε τη συνδρομή του Υπουργείου Υποδομών στα βασικά έργα υποδομών, όπως π.χ. στη γέφυρα του «Χειμωνικού» που η συγκεκριμένη γέφυρα έχει πέσει, καθώς και σε μελέτες όσον αφορά την κοιλάδα της Αγίας Ευφημίας.

Ένα τρίτο και βασικό είναι, να μπορέσει να γίνει βραχοπροστασία στην Κεφαλονιά. Λόγω του μεγάλου γεωγραφικού ανάγλυφου υπάρχει τεράστιο πρόβλημα και υπάρχουν μεγάλες κατολισθήσεις.

Σημαντικό επίσης, για εμάς, σας τα αναφέρω σε σχέση με τα προβλήματα που έχουμε, είναι η πρόσληψη του προσωπικού. Θα πρέπει να έχουμε την ευελιξία που έχουν οι υπόλοιποι δήμοι στο άρθρο 212, είτε με μία νέα αυτοτελή διάταξη, για να μπορέσουμε να προλάβουμε προσωπικό δώδεκα μηνών, ούτως ώστε να μπορέσουμε να ανταποκριθούμε στις ανάγκες που δημιουργούνται αυτή τη στιγμή στην περιοχή και λόγω του μειωμένου προσωπικού που έχουμε, ειδικά η περιφέρεια της Κεφαλληνίας.

Κλείνοντας, θα ήθελα να σας τονίσω το εξής. Υπάρχουν διαφυγόντα κέρδη, πρώτον σε ξενοδοχεία, τα οποία λόγω του φαινομένου άδειασαν. Οι τουρίστες δεν ξαναήρθαν, είτε δεν μπορούσαν να πάνε στο ξενοδοχείο, είτε διότι σταμάτησε πλέον η τουριστική περίοδος, λόγω του φαινομένου αφού. Υπάρχουν καταστροφές σε αλιευτικά και τουριστικά σκάφη. Υπάρχουν καταστροφές σε ιδιωτικά αυτοκίνητα, για τα οποία εμείς δεν έχουμε βρει το νομοθετικό πλαίσιο που μπορούμε να χρηματοδοτήσουμε και να βοηθήσουμε τους ανθρώπους αυτούς. Σε συγκεκριμένο χωριό εδώ στην Κεφαλονιά τα αυτοκίνητα τα είχε καλύψει τελείως το χώμα και προσπαθούσαμε να τα βγάλουμε γιατί οι πολίτες δεν άφηναν να περάσει το ερπυστριοφόρο, για να αποδεσμευτεί ο χώρος.

Υπάρχει τεράστιο πρόβλημα επίσης για τον περιβάλλοντα χώρο των επιχειρήσεων. Ο δήμος αυτή τη στιγμή καταγράφει τις ζημιές οι οποίες είναι στα κτίρια των επιχειρήσεων και των σπιτιών αντίστοιχα, αλλά υπάρχει μεγάλο πρόβλημα και στον περιβάλλοντα χώρο αυτών.

Τα στοιχεία αυτά που σας αναφέρω είναι ενδεικτικά.

Ένα τελευταίο. Εμείς καλέσαμε στην Κεφαλονιά το στρατό. Πρέπει να βρεθεί τρόπος να μπορούν να καλυφθούν και οι ανάγκες του στρατού. Δηλαδή, να μας δώσετε τη δυνατότητα, μέσα από νομοθετικές ρυθμίσεις, να μπορούμε να καλύψουμε τις ανάγκες διαμονής και διατροφής του στρατού, τον οποίο ευχαριστούμε που είναι σήμερα στην Κεφαλονιά και βοηθάει άμεσα, για να μπορέσουμε να αντιμετωπίσουμε τα προβλήματα. Βοήθησε καθ’ όλη τη διάρκεια που ήταν εδώ και ακόμα βοηθάει και ίσως να χρειαστεί να μείνει στο νησί πάνω από δύο-τρεις μήνες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πάρα πολύ για την τοποθέτησή σας.

Ευχαριστούμε όλους τους Εκπροσώπους των φορέων που τοποθετήθηκαν σήμερα. Είμαστε στο τέλος της συνεδρίασης.

Κυρίες και κύριοι συνάδελφοι, η επόμενη συνεδρίαση ξεκινά στη μία στην ίδια αίθουσα.

Σε αυτό το σημείο λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βούλτεψη Σοφία, Καππάτος Παναγής, Καλογιάννης Σταύρος, Ρουσόπουλος Θεόδωρος, Αλεξιάδης Τρύφων, Γκιόλας Ιωάννης, Παπανάτσιου Αικατερίνη, Κεγκέρογλου Βασίλειος, Βιλιάρδος Βασίλειος και Αρσένης Ηλίας – Κρίτων.

 Τέλος και περί ώρας 12:35΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**